مێژوی ئەمڕۆ 13/1 - بنکەی روناکبیریی گەلاوێژ :: Gelawej\nمێژوی ئەمڕۆ 13/1\nمێژوی ئەمڕۆ Jan 13, 2021\n- له رۆژى 13/1/1832 هوراچیۆ ئه‌لجر (Horatio Alger)، رۆماننوس و نوسه‌رى ئه‌مریكى له شارى چیلى له ئه‌مه‌ریكا له دایكبووه، لە رۆژى 18/7/1899 له ته‌مه‌نى (67) ساڵى له شارى ناتیك كۆچى دوایى كردووه.\n- لە رۆژى 13/1/1910 شه‌وقی چیف، ئه‌دیب و زمانزانی میسری لە دایکبووە، لە رۆژى 13/3/2002 لە تەمەنى (92) ساڵى لە شارى قاهیرە کۆچى دوایى کردووە.\n- لە رۆژى 13/1/1922 گۆرانیبێژ و ئاوازدانەر و ئه‌كته‌رى میسرى لە شارى قاهیرە لە دایکبووە، لە رۆژى 17/10/1981 مونیر مراد، لە تەمەنى (59) ساڵى لەشارى قاهیرە کۆچى دوایى کردووە.\n- له رۆژى 13/1/1928 تۆماس هاردى (Thomas Hardy)، رۆماننوس و شاعیر و چیرۆكنوس و نوسه‌رى ئینگلیزى له ته‌مه‌نى (67) ساڵى له شارى دورست كۆچى دوایى كردووه، له رۆژى 2/6/1840 له شارى دورست له دایكبووه.\n- له رۆژى 13/1/1935 به‌ها تاهیر، رۆماننوس و نوسه‌رى میسرى له شارى قاهیره له دایكبووه.\n- لە رۆژى 13/1/1938 ناچى نوزاوا، ئەکتەرى یابانى لە شارى تۆکیۆ لە دایکبووە، لە رۆژى 30/10/2010 لە تەمەنى (72) ساڵى بە نەخۆشى شێرپەنجە لە شارى تۆکیۆ کۆچى دوایى کردووە.\n- له رۆژى 13/1/1941 جیمس جویس (James Augustine Aloysius Joyce)، شاعیر و نوسه‌رى ئیرله‌ندى له ته‌مه‌نى (58) ساڵى له شارى زیورخ له سویسرا كۆچى دوایى كردووه، له رۆژى 2/2/1882 له شارى دبلن له ئیرله‌ندا له دایكبووه.\n- له رۆژى 13/1/1955 مه‌دحه‌ت عه‌دل، شاعیر و نوسه‌رى میسرى له شارى قاهیره له دایكبووه.\n- له رۆژى 13/1/1980 دره (دریه ئیبراهیم زروق)، ژنه ئه‌كته‌رى تونسى له تونس له دایكبووه، له ساڵى 2002 به‌شدارى له‌كارى هونه‌ریدا كردووه.\n- له رۆژى 13/1/1995 عه‌بدولساحب دجیلى، شاعیر و نوسه‌رى عێراقى له ته‌مه‌نى (83) ساڵى له شارى نه‌جه‌ف كۆچى دوایى كردووه، له ساڵى 1912 له شارى نه‌جه‌ف له دایكبووه.\n- له رۆژى 13/1/1997 مه‌دیحه كامل، ژنه ئه‌كته‌رى میسرى له ته‌مه‌نى (48) ساڵى به نه‌خۆشى دڵ له شارى قاهیره كۆچى دوایى كردووه، لە رۆژى 3/8/1948 له شارى ئه‌سكه‌نده‌ریه له دایكبووه، لە ساڵى 1964 تاکو ساڵى 1992 بەشدارى لە کارى هونەریدا کردووە.\n- لە رۆژى 13/1/1999 رەجا عەبدە، ژنە ئەکتەر و گۆرانیبێژى میسرى لە تەمەنى (79) ساڵى کۆچى دوایى کردووە، لە رۆژى 3/11/1919 لە شارى قاهیرە لە دایکبووە.\n- له رۆژى 13/1/2003 ره‌زوق فه‌ره‌ج ره‌زوق، شاعیر و ئه‌كادیمیستى عێراقى له ته‌مه‌نى (83) ساڵى له شارى به‌غداد كۆچى دوایى كردووه، لە رۆژى 6/12/1919 له شارى به‌سره لە دایکبووە.\n- له رۆژى 13/1/2003 ره‌عد عه‌بدولقادر، شاعیر و نوسه‌ر و ئه‌كادیمیستى عێراقى له ته‌مه‌نى (50) ساڵى له شارى به‌غداد كۆچى دوایى كردووه، له ساڵى 1953 له شارى سامه‌را له دایكبووه.\n- له رۆژى 13/1/2010 خه‌لیفه تلیسى، شاعیر و ئه‌دیب و نوسه‌رى لیبى له ته‌مه‌نى (79) ساڵى له شارى ته‌رابلوس كۆچى دوایى كردووه، له رۆژى 9/5/1930 له شارى ته‌رابلوس له دایكبووه.\n- له رۆژى 13/1/2014 ئه‌نجالى دیفى، ژنه ئه‌كته‌ری هیندى له ته‌مه‌نى (86) ساڵى به نه‌خۆشى له شارى مه‌دراس كۆچى دوایى كردووه، لە رۆژى 24/8/1927 له رۆژئاواى گودافارى له دایكبووه.


تورکیا داگیرکاری ڕووسیا بە "شەڕ" ناودێر دەکات\nتورکیا ڕۆژی یەکشەممە لە شێوازێکی دەربڕینی جیاوازدا، داگیرکردنی ئۆکرانیای لەلایەن ڕووسیاوە بە "شەڕ" ناوبرد، کە ئەمەش دەتوانێت ڕێگە خۆشکەر بێت بۆ ئەو وڵاتەی ئەندامی ناتۆ لە دەرکردنی پەیماننامەیەکی نێودەوڵەتی بۆ سنووردارکردنی هاتوچووی هێزی دەریایی ڕووسیا لە دەریای ڕەشدا.\nبە پێی پەیماننامەی مۆنترۆی ساڵی 1936دا، تورکیا دەسەڵاتی بەسەر دەردانێڵس و بۆسفۆرسدا هەیە کە دەریای سپی و دەریای ڕەش پێکەوە دەبەستێتەوە، و دەتوانێت لە کاتی جەنگ یان مەترسیدا، تێپەڕبوونی کەشتی جەنگی سنوردار بکات.\nتورکیا بۆ ڕاگرتنی هاوسەنگی لە پەیوەندییەکانیدا سەبارەت بە ڕۆژئاوا و پەیوەندییەکانی لەگەڵ مۆسکۆدا، پێشتر تەنیا ڕایگەیاندبوو کە هێرشەکەی ڕووسیای قبوڵ نییە، بەڵام ڕۆژی یەکشەممە دەربڕینەکەی گۆڕی و داگیرکاری ڕووسیای بە جەنگ ناودێر کرد.\nئیبراهیم کالین، وتەبێژی سەرۆکایەتی تورکیا لە تویتەر گوتی "لە ڕۆژی چوارەمی شەڕی ئۆکرانیادا، ئێمە داواکەی سەرۆک ئەردۆغان دووبارە دەکەینەوە بۆ وەستاندنی دەستبەجێی هێرشەکانی ڕووسیا و دەستپێکردنی دانوستان بۆ ئاگربەست".\nفەخرئەلدین ئاڵتون، بەڕێوەبەری پەیوەندییەکانی تورکیا گوتی" ئێمە شاهیدی شەڕێکی دیکەین لە هەرێمەکەماندا" و پێشنیارەکەی ئەردۆغانی بۆ نێونەندگیری دووپات کردەوە.\nکیێڤ داوای لە ئەنکەرە کردووە کە ڕێگە لە هەر کەشتییەکی جەنگی ڕووسیا بەرەو دەریای ڕەش بگرێت، ئەو جێگایەی کە مۆسکۆ یەکێک لە پەلامارەکانی لە کەناری باشووری ئۆکرانیا دەستپێکردووە.\nبەڵام وەزیری دەرەوەی تورکیا ڕۆژی هەینی ڕایگەیاند ڕووسیا مافی ئەوەی هەیە لەژێر دەسەڵاتی مۆنترۆدا کەشتییەکانی بگەڕێنێتەوە بۆ بنکەکەیان و گوتی ئەمەش دەتوانێت هەر جۆرە گۆڕانکارییەکی سیاسەتی تورکیا سنوردار بکات.\nتورکیا پەیوەندی باشی لەگەڵ ڕووسیا و ئۆکرانیادا هەیە، و هەر هەنگاوێکی ئەو وڵاتە لە دژی مۆسکۆ دەتوانێت زیان بە وزەی و هاوردەی کاڵا و کەرتی گەشتیاریی تورکیا بگەیەنێت، ئەمەش لە کاتێکدا کە نێوخۆی ئەو وڵاتە تووشی قەیرانی ئابووری بووەتەوە.


بەیاننامەی هاوبەشی ئاژانس و ڕێکخراوی وزەی ناڤۆکی ئێران - Mehr News Agency\nAP ١٤٠٠ ڕەشەمە ١٥ ١١:٥٠\nNews Code 41238\nلە سەفەری گرۆسی بۆ تاران بڵاو کرایەوە؛\nبەیاننامەی هاوبەشی ئاژانس و ڕێکخراوی وزەی ناڤۆکی ئێران\nلە ڕەوتی سەفەری بەرپرسی گشتی ئاژانسی نێودەوڵەتی وزەی ئەتۆمی بۆ تاران وردەکارییەک لە بەیاننامەی هاوبەشی ئاژانس و ڕێکخراوی وزەی ناڤۆکی ئێران بڵاو کرایەوە.\nبە ڕاپۆرتی ئاژانسی هەواڵی مێهر، دەقی بەیاننامەکە وەکوو خوارەوە دێت: جێگری سەرۆک کۆمار و سەرۆکی ڕێکخراوی ئەتۆمی ئێران و بەرپرسی گشتی ئاژانسی نێودەوڵەتی وزەی ئەتۆمی بۆ ڕوونکاری سەبارەت بە ئەو پرسانەی کە لە بەڵگەی GOV ۲۰۲۱/۵۲ لە رێکەوتی 26 ی خەزەڵوەری 1400 بەرانبەر بە 17 ی نۆڤەڤەمبەری 2021 هاتوونەتە ئاراوە، لەسەر بەیاننامەی هاوبەشی خوارەوە گەییشتوونەتە ڕێککەوتن.\nڕێکخراو و ئاژانس بە ئامانجی چارەسەر کردنی پرسەکان، لە درێژەی هاوکارییەکانی خۆیان وەکوو ئەوەی کە لە بەیاننامەی هاوبەشی 26 ی ئووتی 2020 هاتووەتە ئاراوە، هاوکارییەکانی خۆیان خێرا و تۆکمە بکەنەوە.\nلە ئەو بارەوە، ڕێکخراو و ئاژانس لەسەر بابەتەکانی خوارەوە ڕێککەوتن:\n1.ڕێکخراو لانی زۆر تا 29 ی ڕەشەممەی 1400 شرۆڤەی نووسراو سەبارەت بە پرسیارەکانی ئاژانس لەسەر ئەو سێ شوێنەی کە ئێران لەسەر باسی نەکردووە ڕادەستی ئاژانس بکات.\n2. لە ماوەی دوو هەفتە ئاژانس بەڵگە و شرۆڤە رادەست کراوەکانی ئێران دەخێنێتەوە و هەر پرسیارێک لە ئەو بارەوە لە ڕێکخراو دەکات.\n3. لە ماوەی یەک هەفتە دوای ڕادەست کردنی زانیارییەکان لەلایەن ئاژانسەوە بە ڕێکخراو، سەبارەت بە وردەکارییەکانی دیکە، لە تاران کۆبوونەوە دەکرێت. بۆ هەر یەکە لە ئەو سێ شوێنە ناڕوونە کۆبوونەوە جودا جودا دەکرێت.\n4. بەرپرسی گشتی بە تەمایە بە ئەنجامی چالاکییە باس کراوەکان لە بەندەکانی یەک تا سێی سەرەوە و بەدوای تاوتوێ کردنەکان لەلایەن ئاژانسەوە، ئەنجامەکانی خۆی پێش لە بەڕێوەچوونی شۆرای حوکام لە خەرمانانی 1401 واتا جوونی 2022 بڵآو بکاتەوە.


ئەمەریکا لە عێراق دەمێنێتەوە\nفەرماندەی فەرماندەیی ناوەندیی سوپای ئەمەریکا ڕایگەیاند، حکومەتی عێراق داوای لێکردوون لە وڵاتەکەیان بمێننەوە، ئاماژەی بەوەشکردووە، داعش هێشتا هەڕەشەیە بۆ سەر ناوچەکە و نزیکەی 10 ھەزار چەکدار و شانەی نوستووی لەعێراق و سوریادا ھەیە.\nکێنیت مەکێنزی، فەرماندەی فەرماندەیی ناوەندیی سوپای ئەمەریکا لە کۆنفرانسێکدا کە لەڕێگەی ڤیدیۆ کۆنفرانس ئەنجامدراوە و "ناس کورد" بەدواداچوونی بۆ کردووە ( 20ی تشرینی دووەمی 2020) ڕایگەیاند: "بەهۆی توانا و بەرزبوونەوەی ئاستی هێزە ئەمنییەکانی عێراق بڕیارماندا هێزەکانمان لەو وڵاتە کەمبکەینەوە بۆ دوو ھەزار و 500 سەرباز".\nئاماژەی بەوەشکردووە: "بەردەوامی و مانەوەی سوپای ئەمەریکاش لە عێراق ھۆکار بووە بۆ کەمکردنەوەی چالاکییەکانی ئێران و داعش لەو وڵاتە".\nئەو فەرماندە ئەمەریکییە ئەوەش ئاشكراکردووە: "حکومەتی عێراق بەروونی پێیوتووین کە دەیەوێت ئەمەریکا و وڵاتانی ھاوپەیمان لە وڵاتەکەیاندا بمێننەوە".\nبەوتەی مەکێنزی: "ھێشتا داعش زیاتر لە 10 ھەزار چەکدار و شانەی رێکخستنی لە عێراق و سوریا ھەیە و مەترسی سەرھەڵدانەوەی ھەیە".\nجەختیلەوەشکردووەتەوە: " بوونی هێزەکانی ئەمەریکا لە عێراق لە ماوەی ڕابردوودا بووەتە هۆکاری ڕێگرتن لە زیادبوونی هەژموونی ئێران و بڕیکارەکانی لە ناوچەکەدا".\nئەوەش لەکاتێکدایە لەماوەی ڕابردوودا و لەدوای کوشتنی قاسم سولەیمانی و ئەبو مەهدی موهەندیس لە بەغدای پایتەختی عێراق، پەیوەندییەکانی شیعەکانی عێراق و ئەمریکا گرژی تێکەوت و لەوکاتەوە داوای چوونەدەرەوەی ئەمریکا لە عێراق دەکرێت.


(لە موستەفا کەمال ئاتاتورکەوە ڕەوانە کراوە)\nمستەفا کەمال ئاتاتورک (بە تورکی: Mustafa Kemal Atatürk؛ زۆر جار دەنووسرێت کەمال ئاتاتورک یان مستەفا کەمال پاشا[a]؛ لە دایکبووی دەورووبەری ١٨٨١ - مردووی ١٠ی تشرینی دووەمی ١٩٣٨) سەرباز، مارشال، پیاوی دەوڵەتی شۆڕشگێڕ، نووسەر، باوک و دامەزرێنەری کۆماری تورکیا بوو. یەکەمین سەرۆککۆماری تورکیا بوو لە ماوەی ١٩٢٣ تاکوو مردنی لە ساڵی ١٩٣٨. وە کۆمەڵێک چاکسازی لە ناو دەوڵەت کرد، ئەمەش لە پێناو بە ھاوچەرخکردنی تورکیا بوو بەرەو سێکولاریزم و دەوڵەتێکی پیشەسازی. ئەتاتورک کەسێکی سێکولار و نەتەوەپەرست بوو، سیاسەتەکانی ئەتاتورک بە کەمالیزم دەناسرێتەوە. بەھۆی دەستکەوتە سەربازی و سیاسییەکانییەوە، ئەتاتورک بەیەکێک لە کاریگەرترین کەسایەتییەکانی سەدەی بیستەم دادەنرێت.\n١٨٨١، بەن. ١٨٨٠\nسەلانیک (ئیمپراتۆریەتیی عوسمانی)\nکۆشکی دۆڵمەباخچە (ئەستەمبوڵ)\nوەرگیراو لە «https://ckb.wikipedia.org/w/index.php?title=مستەفا_کەمال_ئاتاتورک&oldid=954305»\nدواجار لە ١٩:٠٧ی ٢٣ی حوزەیرانی ٢٠٢٢ دەستکاری کراوە\nئەم پەڕەیە دواجار لە ١٩:٠٧ی ٢٣ی حوزەیرانی ٢٠٢٢ نوێ کراوەتەوە.


ئەدەب و توندوتیژی - قەڵەم\nئەدەب و توندوتیژی\nتاریخ ایجاد در دوشنبه, 27 مرداد 1399 07:41\nداخۆ ئەدەب دەتوانێ هەڵگر و دەربڕی توندوتیژی بێت؟ زۆربەمان کاتێک باس لە ئەدەبە زیاتر سەرنجمان دەچێتە سەر لایەنە مرۆڤییەکانی و لامان وایە ئەدەب زیاتر دەربڕی لایەنە فرامۆشکراوە ئینسانییەکانە و هەربۆیە هەولێکە بۆ نزیککردنەوەی مرۆڤەکان لە یەکتری. بەڵام لە دونیای راستیدا وەها نیە و هەندێ جار ئەدەب خۆی لە قەرەی توندوتیژی دەدات.\nئەمە بەتایبەت ئەو کاتانە سەرهەڵدەدا کە ئەدەب خۆی لە پانتایی سیاسەتدا دەبینێتەوە و، دەبێتە چەکێک بۆ لایەنگری و بەرجەستەکردنەوەی پلانێکی سیاسی و ئایدیۆلۆژی.\nکەم نین ئەو شیعر و چیرۆک و رۆمانانەی وا لە پێناوی سەرکەوتنی پلانێکی سیاسی باس لە پێویستی خوێن و کوشتن دەکەن. بەتایبەت کاتێک باس لە سەرکوت و داماڵینی لایەنێکە لە لایەن لایەنێکی ترەوە.\nلێرەدا مافی بەرگری لەخۆکردن، پاساوی وەها هەڵوێستێک دەداتەوە و ئیتر دەقی بەرنگاری سەرهەڵدەدا و دەبێ بە وێردی سەر زمانی خەڵکی.\nدیارە ئەدەبی بەرنگاری جۆرێکی ئەدەبە و دەربڕی ئەوەیە ئەدەبیش بەدوور نیە لە کێشمەکێشەکانی ناو کۆمەڵگا. بەڵام پرسیار ئەوەیە تا چەندە ئەدەب مافی ئەوەی هەیە بێتە ناو ئەم بوارەوە و تا چەندە مافی ئەوەی هەیە شەرعیەت بدا بە توندوتیژی و بە کوشتن.\nراستییەکەی ئەوەیە سەرەڕای نزیکبوونەوەی ئەدەب لە لۆژیکی دۆخێکی باو، بەڵام وەها دەقگەلێک خۆیان لە بەرگری لە چەمکێکی گشتی بە ناوی مرۆڤایەتی دووردەکەنەوە.\nهەڵبەت رەنگە هەتا کۆمەڵگا لەگەڵ کێشە سیاسییەکان لە مانای سڕینەوەی یەکتر سەروکاری هەبێ، خۆبواردن لەوەها ئەدەبێک ئەستەم بێ. بەڵام هاوکات نووسەر دەتوانێ ئەوەندە لە ئایدیا و پلانێکی سیاسی نزیک نەکەوێتەوە کە هاودژییەکانی ناو هەمان ئایدیایش فەرامۆش بکا و لە دەقدا نەینوێنێتەوە.\nگەر هەموومان لە دووامانادا مرۆڤین ئەوا نووسەری بواری ئەدەبی یەکێک لە ئەرکە سەرەکییەکانی دۆزینەوەی لایەنە هاوبەشە مرۆڤییەکانی هەمووانە، چ ئەوانەی لەگەڵ ئێمەن و چ ئەوانەی دژی ئێمە. لێرەوە ئەدەب دەبێ بە پردێک بۆ لێک تێگەیشتن. لە راستیدا ئەدەب هەوڵدەدا قووڵایی ئەو تراژێدیایە نیشان بدات کە کەسی بەرامبەر ئێمەیشی تێکەوتووە و بەم شێوەیە بە وشیارکردنەوەی ئەویش ئەرکی خۆی کە پاراستنی مرۆڤایەتییە بەڕێوە دەبات.\nبەم شێوەیە ئەدەب پلانی بەزاندنی دۆخی باوی هەیە و، لە بەرزاییەکی باڵا بەرزترەوە دەڕوانێتە کێشە و کێشمەکێشەکان.\nسایتی قەڵەم ١٧ مانگی هەشتی ٢٠٢٠\nنوسەر: فەروخ نێعمەت پوور\nنیوی کتیب؛ ساڵەکانی خەون


خنکانی گەنجێکی کورد لە فەرەنسا\nسێ مانگ پێش ئێستا نەوجەوانێکی خەڵکی هەولێر لە فەرەنسا "خۆی دەکوژێت". باڵیۆزخانەی عێراق بە لایەنی پەیوەندیداری حکومەتی فەرەنسایان گوتووە، ئەو گەنجە کەسوکاری نییە، ئەوانیش لە فەرەنسا بەخاکیانسپاردووە.\nهێدی نەبەز عوسمان، تەمەن 17 ساڵ چوار مانگ پێش ئێستا دەچێتە فەرەنسا، سەرەتا بە تەلەفۆن چەندینجار لەگەڵ خانەوادەکەی قسەی کردووە، بەڵام لە رۆژی 28-9-2017ـەوە پەیوەندی بە ماڵەوە نامێنێت و لەو کاتەشەوە خێزانەکەی هیچ دەنگوباسێکی نازانن.\nباوکی هێدی بە رووداوی راگەیاند، ئەو کاتانەی قسەی لەگەڵ کوڕەکەی کردووە، پێیگوتووە "ژیانی خۆشە و دەستیکردووە بە خوێندن، بەڵام لەناکاودا هیچ سۆراغی نەماوە".\nلەبارەی ئەوەی دەگوترێت کوڕەکەی خۆی کوشتووە، باوکی هێدی دەڵێت "رۆژانە قسەم لەگەڵ هێدی دەکرد، دڵی خۆش بوو لە فەرەنسا، حکومەت پارەی پێدەدا، هیچ کێشەیەکی دەروونیشی نەبوو".\nدوای ماوەیەک لە پچڕانی پەیوەندی لەگەڵ کوڕەکەی، نەبەز عوسمان داوا لە گەنجێکی خزمی خۆی دەکات، کە دانیشتووی ئیتاڵیایە سۆراغی هێدی بکات. دانا ساڵح دەچێتە فەرەنسا لەوێ پۆلیسی فەرەنسا پێیگوتووە هێدی خۆی کوشتووە و هەر لەوێش بەخاکسپێردراوە.\nدانا ساڵح دەڵێت، لە فەرەنسا پێیانگوتووە باڵیۆزخانەی عێراقیان لە خۆکوشتنی ئەو نەوجەوانە ئاگادارکردووەتەوە و گوتوویانە خەڵکی هەولێرە. لە وەڵامدا باڵیۆزخانەی عێراق بە فەرەنسایان گوتووە "ئەو نەوجەوانە کەسوکاری نییە و هەر لەو شارەی کە خۆی کوشتووە، بەخاکیبسپێرن".\nدانا ساڵح ئامۆزای نەبەز عوسمانی باوکی هێدییە، لەسەر داوای باوکی بەدوای کەیسەکەدا رۆیشتووە، ئەو دەڵێت، هێدی لەسەر پردێک خۆی فڕێداوەتەوە خوارەوە و خۆی کوشتووە.\nدانا ساڵح ئاماژە بەوە دەکات، باڵیۆزخانەی عێراقی لە پاریس ئاگادارکردووەتەوە لەو کەیسە، بەڵام پێیانگوتووە ئەوان زانیارییان لەبارەی ئەو کەسە نییە.\nنەزهەت حوسێن، بەرپرسی بەشی پەنابەران و رەوەندی کوردی لە بەڕێوەبەرایەتی کۆچ و کۆچبەران دەڵێت، هەرچەندە ئەو گەنجە بەخاکسپێردراوە، بەڵام دەتوانرێت تەرمەکەی بگەڕێندرێتەوە، بەڵام نازانرێ چەند کاتی دەوێت.\nنەزهەت حوسێن دەڵێت، لە ساڵی 2015ـەوە 191 تەرم گەڕێندراوەتە هەر پێنج پارێزگاکەی کوردستان.\nعەلی دۆڵەمەڕی، نوێنەری حکومەتی هەرێمی کوردستان لە فەرەنسا دەڵێت، دەبێ خانەوادەی هێدی لەڕێگەی کونسوڵخانەی فەرەنساوە داوایەک پێشکەش بکەن بۆ گەڕاندنەوەی تەرمەکە و تەنیا خانەوادەکەی دەتوانن ئەو کارە بکەن، ئەو پرسەش کاتی زۆر و بڕە پارەی زۆریشی دەوێت.


مێژوی ئەمڕۆ 3/10 - بنکەی روناکبیریی گەلاوێژ :: Gelawej\nمێژوی ئەمڕۆ 3/10\nمێژوی ئەمڕۆ Oct 3, 2020\n- لە رۆژى 3/10/1804 ئالان کاردیک (Allan Kardec)، فەیلەسوف و نوسەر و وەرگێڕ و ئه‌كادیمیستى فەڕەنسى لە شارى لیۆن لەدایکبووە، لە رۆژى 31/3/1869 لە تەمەنى (64) ساڵى بەنەخۆشى لەشارى پاریس کۆچى دوایى کردووە.\n- لە رۆژى 3/10/1867 پییر بۆنارد (Pierre Bonnard)، وێنەکێشى فەڕەنسى لەدایکبووە، لە رۆژى 23/1/1947 لەتەمەنى (80) ساڵى لە شارى لى کانیت کۆچى دوایى کردووە.\n- لە رۆژى 3/10/1886 ئالان فۆرنییە (Alain-Fournier)، رۆماننوس و نوسەرى فەڕەنسى لەدایکبووە، لە رۆژى 22/9/1914 لە تەمەنى (27) ساڵى کۆچى دوایى کردووە.\n- لە رۆژى 3/10/1896 ویلیام مۆریس (William Morris)، شاعیر و نوسەر و نیگاركێشى ئینگلیزى لە تەمەنى (62) ساڵى لە شارى لەندەن کۆچى دوایى کردووە، لە رۆژى 24/3/1834 لە دایکبووە.\n- لە رۆژى 3/10/1897 لویس ئه‌راگۆن(Louis Aragon)، رۆماننوس و شاعیر و نوسه‌رى فەڕەنسى لە شارى نوى سورسین لەدایکبووە، لە رۆژى 24/12/1982 لە تەمەنى (85) ساڵى لە شارى پاریس کۆچى دوایى کردووە.\n- لە رۆژى 3/10/1925 گۆر فیدال (Gore Vidal)، رۆماننوس و ره‌خه‌گرى ئه‌ده‌بى و شانۆنوس و سیناریۆنوس و نوسەرى ئەمەریکى لەدایکبووە، لە رۆژى 31/7/2012 لە تەمەنى (86) ساڵى بەنەخۆشى لە هۆلیود هیلز کۆ چى دوایى کردووە.\n- لە رۆژى 3/10/1946 محەمەد حەسەن دهلاوى، ئەکتەرى کوێتى لە کوێت لە دایکبووە، لە رۆژى 23/9/2016 له ته‌مه‌نى (70) ساڵى لە کوێت کۆچى دوایى کردووە، لە ساڵى 1964 تاکو ساڵى 2014 به‌شدارى له کارى هونەریدا کردووە.\n- لە رۆژى 3/10/1954 ستیفى راى فۆگن (Stevie Ray Vaughan)، گۆرانیبێژ و ئاوازدانه‌ر و موزیسیانى ئەمەریکى لە شارى دالاس لە ویلایەتى تەکساس لە دایکبووە، لە رۆژى 27/8/1990 لە تەمەنى (35) ساڵى بە روادوى ئۆتۆمبێل لەشارى ئیست ترۆى لە ئەمەریکا کۆچى دوایى کردووە.\n- لە رۆژى 3/10/1964 کلایف ئۆین (Clive Owen)، ئەکتەرى ئینگلیزى لە شارى کۆفنترى لە دایکبووە.\n- لە رۆژى 3/10/1969 گوین ستیفانى (Gwen Stefani)، ژنه ئه‌كته‌ر و گۆرانیبێژى ئەمەریکى لە شارى فۆلرتۆن لە ویلایەتى کالیفۆرنیا لە دایکبووە، لە ساڵى 1986 به‌شدارى له کارى هونەریدا کردووە.\n- لە رۆژى 3/10/1973 ریتچار ئیان کۆکس، ئەکتەرى هیندى لە شارى سانت ئەساف لە دایکبووە.\n- لە رۆژى 3/10/1973 نیف کامبل (Neve Campbell)، ئەکتەرى کەندى لە کەندا لە دایکبووە، لە ساڵى 1991 به‌شدارى له کارى هونەریدا کردووە.\n- لە رۆژى 3/10/1973 لێنا هیدى (Lena Headey)، ژنه ئەکتەرى ئینگلیزى لە شارى برۆمدا لە دایکبووە، لە ساڵى 2002 به‌شدارى له کارى هونەریدا کردووە.\n- لە رۆژى 3/10/1975 تاڵب کویلى (TalibKweli)، گۆرانیبێژى راپى ئەمەریکى لە شارى نیۆیۆرک لە دایکبووە، لە ساڵى 1997 به‌شدارى له کارى هونەریدا کردووە.\n- لە رۆژى 3/10/1976 شون ویلیام سکۆت (Seann William Scott)، ئەکتەرى ئەمەریکى لە شارى کوتج گروف لە ئەمەریکا لە دایکبووە.\n- لە رۆژى 3/10/1984 ئەشلى سیمبسۆن (Ashlee Simpson-Wentz)، گۆرانیبێژى ئەمەریکى لە ویلایەتى تەکساس لە دایکبووە، لە ساڵى 2001 به‌شدارى له کارى هونەریدا کردووە.\n- لە رۆژى 3/10/1984 یون ئاون هاى (yoonEunHye)، ئەکتەر و گۆرانیبێژى کۆریاى باشوور لە شارى سۆل لە دایکبووە، لە ساڵى 1999 به‌شدارى لە کارى هونەریدا کردووە.\n- لە رۆژى 3/10/1987 جان ئەنویە ( Jean Anouilh)، نوسەرى فەڕەنسى لە تەمەنى (77) ساڵى لەشارى لۆزان لە سویسرا کۆچى دوایى کردووە، لە رۆژى 23/6/1910 لە شارى بۆردۆ لە فەڕەنسا لە دایکبووە.\n- لە رۆژى 8/5/1988 محەمەد مسلم، ئه‌کته‌ری کوێتى لە کوێت لەدایکبووە، لە ساڵى 2009 بەشدارى له کارى هونەریدا کردووە.\n- لە رۆژى 3/10/2019 پ. د. عیزەدین مستەفا رەسوڵ، نوسەر و مامۆستاى زانکۆ لە تەمەنی (85) ساڵیدا لە شارى سلێمانى کۆچی دوایی کرد، لە ساڵی 1934 لە گەڕەکی دەرگەزێن لە شاری سلێمانی لەدایکبوە و لەلای باوکى لە مزگەوتی حاجی مەلاڕەسوڵی دێلێژە خوێندویەتی، لە ساڵى 1939 وەک خوێندکارى گوێگر لە خوێندنگا وەرگیراوە، لەسەر پێشنیاری مستەفای سەفوەت لە بەغدا دەچێتە کۆلێژی شەریعە، بەڵام بەهۆی تێکەڵبونی بەکاری سیاسییەوە لەساڵییەکەمدا لە کۆلێژەکە دەردەکرێت و دەگەڕێتەوە بۆ سلێمانی، لە ساڵی 1951 لە خانەی مامۆستایان لە بەغدا وەرگیراوە، لە ساڵی 1952 بەشداریڕاپەڕینی ئەو ساڵەى لە شاری بەغداد کردووە و بریندار بوە و دواتر لە کۆلێژ دەرکراوە، بەهۆى خراپی موتەسەریفی سلێمانی عیراقی بەجێهێشتوە و چووتە شام و لەوێ لە کۆلێژی ئاداب درێژەی بە خوێندن داوە، لەسەردەمى عەبدولکەریم قاسم لەگەڵ ژماریەک خوێندکارى دیکە لەسەر ئەرکی دەوڵەت چوەتە سۆڤیەت و لە رۆژى 24/6/1963 پلەی دکتورای وەرگرتوە، لە ساڵی 1992 بوە ئەندام لەیەکەم خولی پەرلەمانی باشوری کوردستان لەسەر لیستییەکێتیى نیشتیمانیى کوردستان، - یەکێک بووە لە دامەزرێنەکانییەکێتیی نوسەرانی کورد، نزیکەی (90) کتێبی لە بوارەکانی ئەدب و زمان و بوارە جۆراو جۆرەکانی دیکە نوسیوە.


كەشناسیی هەرێم ڕەوشی كەشوهەوای ئەمڕۆ و سبەی بڵاوكردەوە، ئاسمان ساماڵ و پەڵە هەور دەبێت.\nلە ڕاگەیەندراوێكدا بەڕێوبەرایەتیی گشتیی كەشناسی و بومەلەرزەزانیی هەرێم لەبارەی كەشوهەوای ئەمڕۆ پێنجشەممە 18ی ئازارەوە ڕایگەیاندووە، ئەمڕۆ ئاسمانی زۆربەی شارەكانی هەرێم ساماڵ و پەڵە هەور دەبێت و پلەی گەرماش لەنێوان 10 بۆ 27 پلەدا دەبن.\nسەبارەت بە كەشوهەوای سبەی هەینی، كەشناسیی هەرێم پێشبینی كردووە، ئاسمان ساماڵ و پەلە هەور بێت بەڵام پلەكانی گەرما دوو بۆ سێ پلە نزم دەبنەوە.\nئەمشەو هەشت یانەی یوروپا لیگ دەگەن بە چارەکی کۆتایی\nهالاند ئاماژەی بۆ یانەی داهاتووی کرد\nلە دهۆك پیاوێك بە وایەر ژنەكەی خنكاند\nلە دهۆك، پیاوێك بە وایەر ژنەكەی خۆی خنكاند و دواتر خۆی ڕادەستی پۆلیس كرد. موقەدەم – هێمن سلێمان…\nكەشناسیی هەرێم ڕەوشی كەشوهەوای ئەمڕۆ و سبەی بڵاوكردەوە، ئاسمان نیمچە هەور دەبێت و سبەی پلەكانی گەرما بەرز دەبنەوە.…\nبۆ درێژەدان بە گفتوگۆكان لەسەر پشكی هەرێم لە بودجەی گشتیی عێراقدا، ئەمڕۆ هاوكاتی ساڵیادی كیمیابارانی هەڵەبجە شاندەكەی حكومەتی…


گولەن ڕونکردنەوەی دوەمی لەسەر کوشتنی باڵیۆزی ڕوسیا بڵاوکردەوە - وێب سایتى فتح لله گوله‌ن.\nگولەن ڕونکردنەوەی دوەمی لەسەر کوشتنی باڵیۆزی ڕوسیا بڵاوکردەوە\nنوسراوە لە لایەن فتح الله گوله‌ن بةروار: 21 کانونی یەکەم 2016 . بةشةكان دیمانەی ڕۆژنامەوانی\nم.فەتحوڵا گولەن دوای ئەوەی دوێنێ لە ڕونکردنەوەیەکدا ئیدانەی کوشتنی ئەندریە کارلۆڤ باڵیۆزی ڕوسیا لە تورکیای کرد، ئەمڕۆ لە ڕێگەی پارێزەرەکانیەوە ڕونکردنەوەی دوهەمی بڵاو کردەوە.\nلە ڕونکردنەوەکەدا هاتوە :\nدوای ئەوەی دوێنێ (١٩.١٢.٢٠١٦) لە ئەنجامی هێرشکی خائینانەوە ئەندریە کارلۆڤ باڵیۆزی ڕوسیا کرایە ئامانج و گیانی لە دەست دا، بە توندی ئیدانە و نەفرەتی ئەو کارە دەکەین و سەرەخۆشی لە خانەوادەکەی کارلۆڤ و گەلی ڕوسیا دەکەین.\nدەبێت بە ڕاشکاوانە ئەوە بڵێین کە ئەم هێرشە بە مەبەستی تێکدانی نێوانی هەردوو وڵات و گەلەکانیان ئەنجام دراوە.\nدوای ئەنجامدانی ئەم کردە تیرۆرستیە، هەندێک کەسایەتی سیاسی و بە ناو ڕۆژنامەنوس و تۆڕە کۆمەڵایەتیەکان هەوڵیاندا ئەم کردە تیرۆرستیە بهێنن بەسەر بزاڤی خزمەت و فەتحوڵا گولەندا و؛ بۆ ئەو مەبەستەش هەڵمەتێکی فراوانی لەکەدارکردن و پڕوپاگاندەی ڕەشیان دەستیپێکرد.\nئێمە ئەم بوختانانە ڕەت دەکەینەوە و لە بەر چاوی هەموو دونیا داوا دەکەین: پیلان دانەران و هاندەرانی ئەم کارە لەلایەن لیژنەیەکی دادپەروەر و بێلایەن لێکۆڵینەوەی بابەتیانەی لەسەر ئەنجام بدرێت و تەواوی بەرپرسەکانی لە بەردەم دادگاو یاسادا سزا بدرێن.\nهەروەها داوا دەکەین زانیاری تەواو لەسەر هیرشبەرەکە بڵاوبکرێتەوە و، دەربخرێت کە لە قۆناغەکانی دەستبەسەرکردن و دورخستنەوەی ژمارەیەکی زۆر لە هیزەکانی پۆلیس چ جۆرە لێکۆڵینەوەیەک لەسەر ئەو هیرشبەرە ئەنجام دراوە و، کێ بۆتە ڕێفەرانسی لە کاتی وەرگرتنیدا لە هێزەکانی پۆلیس و پێشتر و پاشتر پەیوەندی بە کێوە هەبووە، تەواوی ئەم زانیاریانە بۆ ڕای گشتی ئاشکرا بکرێن.\nلە کاتێکدا ١٠٠ هەزار کەس بە تۆمەتی ئەندامبون لە بزاڤی خزمەتدا لە کارەکانیان دورخراونەتەوە و دەستگیر کراون، هەوڵدان بۆ تاوانبارکردنی بزاڤەکە بە هۆی کەسێکەوە کە هیشتا لە کارەکەی بەردەوام بووە، هیچ نیە جگە لە هەوڵی سڕینی دەستی چەوری تاوان بە سەر کەسانی تردا، کە وەک هەمیشە ئەنجام دەدرێت.\nئومیدەوارین؛ لە جیاتی بوختان بەخشینەوە، کاربەدەستانی دەوڵەت وەک ئەرکی سەرشانیان بە شێوەیەکی جدی بە دوای ڕوداوەکەدا بگەڕێن و کەسانی پشت ئەم هێرشە قێزەونە بۆ ڕای گشتی بە زووترین کات ئاشکرا بکەن.


خوێندنەوەی كتێبی جەستەیەكی لاواز بە خاچەوە.\nلە شەوێكی تاریكی زستانی ساڵانی یەكەمی پاش ڕاپەڕین، لە سلێمانی، پیاوێكی قژلولی چاویلكە لە چاوم ناسی بە ناوی دوكتۆر حەكیم. من لە گەرمیانەوە بۆ ئەوە هاتبوم لە پەیمانگای تەكنیكی سلێمانی تەندروستی كۆمەڵ بخوێنم، ئەویش هەروەها. هەریەكەمان مێژویەكی جیاوازمان هەبوو.\nحەكیم لە سەرەتای شەستەكان لە سایەی چڕە دوكەڵی ماڵە سوتاوەكاندا لە گوندی ژاڵەناوی نزیك شاری دەربەندیخان لە دایك دەبێت. بەر لە هەموو شتێك، وەك مناڵە جوتیارێكی لادێی شەڕی ناوخۆی كوردی پێشوازی لێدەكات، پاشان هەژاری، ئینجا هەستكردن بەم دۆخە.\nكتێبی جەستەیەكی لاواز بە خاچەوە، لەم پاشخانەوە دەست پێدەكات. كە لە گوندەوە دێنە شار حەكیم لە جوتیارەوە دەبێت بە كرێكار. ئەم وەرچەرخانە ئەوەندە لە ئاستی ئاگاییدانیە هێندە كە لە ئاستی كرداری و سیاسیدایە. جوتیار بونەوەرێكی نەبوە لە ئاگایی سیاسی چەپی كوردیدا. ئەمە ڕەگی دەگەڕێتەوە بۆ ئەو ڕقەی كە ماركس لە جوتیارانی هەیە. لە نوسینەكانی دەربارەی گوندی هیندی و هەروەها لە كتێبی ١٨ برۆمیردا ماركس ناشۆڕشگێڕی جوتیاران بە بێزاریی و زمانێكی سوكەوە ڕاڤە ئەكات. دەكرێت ئەم دەقە وەك ئەدەبی چەپی جوتیاری/كرێكاری بخوێندرێتەوە. بەڵام قورسیی ئەم دەقە لەوەدایە كە وەك دەقێكی شاراوە بخوێندرێتەوە. دەقی شاراوە چەمكێكی تایبەتە كە جوتیارناس و لێكۆڵەری گەورە جەیمس سكۆت پێمان دەناسێنێت. مەبەست لە دەقی شاراوە ئەو دەقانەیە كە هەڵگری خەسڵەتەكانی بەرگرین بەڵام بە هۆكاری ئایدەلۆژی ناچنە خانەی ژانڕە ناسراوەكانەوە.\nبە جۆرێك نە جوتیاران وەك پەتاتەی ناو سەبەتەیەك وەهان و نە بونەوەرێكی دونیایەكی نەگۆڕی پڕ لە دوبارەن، وەك ماركس وێنایان دەكات.\nبەڵام ئەگەر ئەمە پاشخانی ئایدەلۆژی بێت، ئەوا بایەخی ئەم دەقە لە ئاستی تردا زێدە گرنگە. حەكیم بە ووردی و ڕاستگۆیی ئازاری ڕۆژانی بەندی خۆیمان بۆ دەگێڕێتەوە لە بەندیخانەكانی بەعس. ئەدەبیاتی ئێمە دەربارەی بەعس، هەوڵی ئێمە بۆ بەرجەستەكردنی ئازارەكانی بەعس هەمیشە خۆی لە دوو خەسڵەتدا بینیوەتەوە: یەكەم ئامار، دووەم، گشتگیریی.\nئێمە بەردەوام ژمارەی قوربانیان دەڵێین و باس لە تاوانی گەورە دەكەین. بەڵام ئەم میتۆدە لە كاتێكدا كاریگەری سنوردارە، بەڵام بە تێپەڕینی كات زیاتر و زیاتر موجەڕەد یان ئەبستراكت دەبێت. بە جۆرێك هیچ یادەوەرییەك بۆ ئازار دروست ناكات، بە تایبەتی لای ئەوانە كە بەعسیان نەدیوە. ئەم دەقەی د. حەكیم شێوازێكی ترە بۆ بونیادنانی یادەوەریی و هەوڵدان بۆ هەستكردن بە ئازار لە گەڵیدا. ڕەنگە ئەو قسەیە ڕاستیەكی تیادابێت كە دەڵێت، تراژیدیا ئازاری تاكەك كەسێكە بەڵام ژمارە زۆرەكان تەنها ئامارن. دونیای ئێمە لە كاركردن لە سەر یادەوەری، هاوسۆزی، ئیمپاسی، پەشۆكان، تراوما، زۆر هەژارە. ئەم دەقانە بنەمایەكی ئێجگار دەوڵەمەند دادەڕێژن كە ببنە كەرەستەی ئەدەبیاتێكی فیكری و ئەدەبی و فەلسەفی لەم بوارەدا.\nزۆرینەی ئەوانەی كە لە دونیای ئێمەدا ئازار دەچێژن خەڵكی سادەن بە ئاگایی و ڕۆشنبیرییەكی سنوردارەوە، بە جۆرێك توانای دەربڕینی ئازاریان لە ڕێگەی زمانەوە سنوردارە، ئەمەش وەها دەكات كە ئازارەكانیان تەنها لە سینگی خۆیاندا بمێنێتەوە و بە مردنی جەستەیان هەموو ئەو ئازارەی كە چەشتویانە لە گەڵ خۆیاندا بیبەن. لێرەدا حەز ئەكەم ساتێك لە سەر فەلسەفەی ئازار بوەستم، بە هاوكاری ئازار چەشتویەكی دیاری دونیا كە بیرمەندی گەورەی جولەكە ژان ئەمارییە. ئەماری لە بەلجیكا لە لایەن نازییەكانەوە دەگیرێت و بەند دەكرێت، پاش ئازاردانێكی زۆر لە هۆلۆكۆست ڕزگاری دەبێت. ئەماری كاری فیكریی زۆری لە سەر ئەشكەنجە و ئازار و زمان و جەستە كردوە. یەكێك لە دێرە سادە و كاریگەرەكانی ئەو ئەوەیە كە ئازار بۆ ساتێك ڕەنگە وەها هەست بكەیت تەواوبوە، بەڵام هەتا ئێستاش هەر كاریگەری ماوە. بەو مانەیە كەسی ئەشكەنجە دراو، هەرگیز ناتوانێت ببێتەوە ئەو كەسەی پێش ئەشكەنجەدان. ئەشكەنجە هەمیشە لە ئاگایی و جەستە و یادەوەری كەسی ئەشكەنجەدراودا ناسڕێتەوە. گەرچی تەكنیكەكانی ئەشكەنجەدان لە دونیای ئەمڕۆدا هەوڵی ئەوە ئەدەن كە هیچ شوێنەوارێك بەجێنەهێڵین، بە هۆكاری ڕای گشتی و مافەكانی مرۆڤ و پیئاڕ. بەڵام هەرچەندە شوێنەواری جەستەیش بونی نەبێت، ئەشكەنجە ناسڕێتەوە.\nئەشكەنجە گۆڕینی مرۆڤە بۆ تۆپەڵێك لە گۆشت، بەركەوتنی مرۆڤە لە مرۆڤ لە شێوازی لاقەكردندا، بەزاندنی سنوری مرۆڤە لە لایەن مرۆڤێكی ترەوە بە ئامانجی سڕینەوە مرۆڤبونی ئەویتر. بۆیە بە ئاگابون لە ئەشكەنجە بنەمای مرۆڤ بونی ئێمەیە، وەك مرۆڤ، چونكە كرۆكی دەركەوتنی بون لە نەفیكردنیدایە.\nبۆچی بونی یادەوەری و ئاگایی و هەستكردن بە ئەشكەنجە و ئازار بۆ ئێمە لە ئەمڕۆدا گرنگە. پێش هەموو شتێك هێشتا ئەشكەنجە كۆتایی نەهاتوە. گەر كەسێك لە كۆمەڵگایەكدا لە لایەن دەسەڵاتەوە ئەشكەنجە بدرێت، ئەوا وەك ئەوە وەهایە كە هەموو ئەندامانی كۆمەڵگا ئەشكەنجە درابێت. چونكە ئازاردانی كەسێك بنەمای ئەوە دادەڕێژێت كە هەموو كەسێك ئەگەری ئەوەی هەبێت ئازار بدرێت. بۆیە گەر بمانەوێت كۆمەڵگایەكی بێ ئەشكەنجەمان هەبێت دەبێت بە ئاگابین لە ئەشكەنجەی ئەوانیتر چ لە ڕابوردوو چ لە ئێستادا.\nوەك ئاماری دەڵێت كرۆكی نازیسیزم ئەشكەنجەبوو، كرۆكی بەعسیزم و زۆرێك لە ڕژێم و دەسەڵاتەكانی تری ئەم ناوچەیە ئەشكەنجەیە.\nگەر رژێمێك یان دەسەڵاتێك كرۆكەكەی ئەشكەنجەبێت، ئەوا ناتوانێت مامەڵەی مرۆڤ وەك مرۆڤ بكات و لە هەموی ئازاراوی تر ئەوەیە كە ناتوانیت وەك مرۆڤ لە سایەیدا بژیت.


کوردیپێدیا - زیلان لە نێوان داعش و چیا ئازادەکانی گەریلا\n👩 زیلان لە نێوان داعش و چیا ئازادەکانی گەریلا | پۆل: دۆزی ژن | زمانی بابەت: 🏳 کوردیی ناوەڕاست\nزیلان لە نێوان داعش و چیا ئازادەکانی گەریلا\nزیلان جوانڕۆجوانڕۆ لەلایەن خاڵەکەیەوە گوشاری لێکرا بەشداری ریزەکانی داعش بکات، بەڵام بەرەنگاریی کرد و لەگەڵ 2 کچە خاڵۆزایدا بەشداری رێزی یەکینەکانی رۆژهەڵاتی کوردستان (یەرەکە - YRK) بوون.\nزیلان جوانڕۆ لەلایەن خاڵییەوە گوشاری لێکرا بەشداری ریزەکانی داعش بێت، بەڵام بەرەنگاریی کرد و لەگەڵ 2 کچە خاڵۆزایدا بەشداری رێزی یەکینەکانی رۆژهەڵاتی کوردستان (یەرەکە - YRK) بوون. گەریلا زیلان جوانڕۆ چیرۆکی خۆی و چۆنیەتیی بەشداربوونی بۆ ناو ریزەکانی یەکینەکانی رۆژهەڵاتی کوردستان (یەرەکە) دەگێڕێتەوە.\nزیلان جوانڕۆ لە شاری جوانڕۆی رۆژهەڵاتی کوردستان لە دایکبووە و لە ناو بنەماڵەیەکی فیوداڵ و نەریتیدا گەورە بووە. ئەو تایبەتمەندییەی بنەماڵەکەی کاریگەریی خراپی لەسەر زیلان، دایک و خوشکەکانی دروستکردبوو. زیلان بە ناچار لە بنەماڵەکەیدا گەورە بووە، کە پیاو زۆر تیایدا زاڵ بووە و گوشار و ئەشکەنجەی پیاو تیایدا زۆر بووە. بە تایبەت کاتێک خواستیان لەگەڵ 2 کچە خاڵۆزاکەیدا بە زۆر هاوسەرگیرییان پێ بکەن. ئەو دۆخەی قبوڵ نەکرد و دەستی بە بەرەنگاری و گەڕان بە دوای رزگاری و ئازادیدا کرد. گەریلا زیلان جوانڕۆ بەمشێوەیە باسی لە دۆخی خۆی کرد:\n'دەیانخواست بە زۆر هاوسەرگیریمان پێ بکەن'\nلە ناو بنەماڵەکەمدا ژن بۆی نەبوو قسە بکات. ئێمە لە دۆخێکدا بووین، کە ژن بە چاوی بچووک سەیر دەکرا. زاڵبوونی پیاو زۆر زۆر بوو. ئەو دۆخە کاریگەرییەکی زۆر قورسی لەسەر من و خوشکەکانم و دایکم دروستکردبوو. دۆخی خاڵۆزاکانیشم لە ئێمە باشتر نەبوو. هەم لە ناو بنەماڵەدا بە بچووک سەیر دەکراین و هەمیش بە بەرفراوانی ئەوەمان لە هەموو شوێنێکدا بەسەردا سەپێنرابوو و ئەوەش کاریگەریی زۆر خراپی لەسەرمان دروستکردبوو. دوای ئەوەی خواستیان بە زۆر من و کچە خاڵۆزاکانم شو بکەین، ئێمە ئەوەمان قبوڵ نەکرد و دەستمان بە هەوڵ و گەڕان بە دوای ئازادی و رزگاربوون لەو دۆخەدا کرد.\n'هەوڵیاندا بە فێڵ و درۆ بمانبەن بۆ ناو ریزەکانی داعش'\nئەو هەوڵ و گەڕانەیان تەنها بۆ دوورکەوتنەوە بوو لەو دۆخەی بنەماڵەکەیان. لەو دۆخەدا خاڵۆشیان هەلەکەی قۆستبووە و هەوڵیدابوو بە فێل و درۆ و دەلەسە زیلان و خاڵۆزاکەی ببات بۆ ناو ریزەکانی داعش. زیلان و خاڵۆزاکەی لەو کاتەدا نەیانزانیبوو، کە داعش چییە و چ جۆرە رێکخستنێکە، بۆیە قبوڵیان کردبوو.\nلەو بارەیەوە زیلان جوانڕۆ وتی ئێمە نەماندەزانی داعش هەڵگری چ ئایدۆلۆژیایەکە و چی دەکات. لە رێگەی خاڵۆمەوە ئەوانمان ناسی. خاڵۆم بۆ پارە و بۆ بەرژەوەندیی خۆی دەیخواست ئێمە بەشداری ریزەکانی داعش ببین. من وامدەزانی خاڵۆم ئەوە بۆ باشیی من و بۆ ئازادیی گەلەکەی دەکات، بۆیە خواستم بەشداری ریزەکانی داعش ببم، چونکە دەمخواست لەو رێگەیەوە ئازاد ببم. لەبەر ئەوە قبوڵم کرد بەشداری ریزەکانی داعش ببم. ئەوە لە کاتێکدا بوو ئەوەی دەیخواست من بەشداری ناو ریزەکانی داعشدا بکات منی بۆ بەرژەوەندیی خۆی هەڵدەدایە ناو ئاگر. بێگومان من و زۆرێک لە گەنجانی هاوشێوەی من فریودرابووین و خرابووینەوە ئەو دۆخەوە، بەڵام شانسی من ئەوە بوو، کە من بزووتنەوەی ئازادیم ناسی.\n'جوانڕۆ ناوچەیەکی گرنگ و هەستیارە بۆ دوژمن'\nزیلان جوانڕۆ رایگەیاند، لە ناو کەسوکار و دەورووبەرەکەیدا زۆر کەس بەشداری ریزەکانی داعش بوون و هەندێکیشیان بەشداری ریزەکانی بزووتنەوەی ئازادی بوون و وتی لە ناو بنەماڵەکەمدا زۆرێک لە گەنجان بەشداری ریزەکانی بزووتنەوەی ئازادی بوون، بەشداری ناو فەلسەفەکەی رێبەر ئاپۆ بوون. بەڵام زۆرێکیش لە کەسانی بنەماڵەکەمان و دەورووبەرمان بەشداری ریزەکانی داعش و رژێمی ئێران بوون. نەک تەنها لە ناو بنەماڵەکەماندا، بەڵکو لە هەموو جوانڕۆدا دۆخەکە بەوشێوەیەیە.\nگەریلا زیلان جوانڕۆ بەمشێوەیە باس لە بەشداربوونی کەسانێک لە بنەماڵەکەی و لە جوانڕۆ بۆ ناو ریزەکانی داعش دەکات: رێکخستنی وەهابی و سەلەفی لە جوانڕۆ بەهێزە. یەکێک لەو ناوچانەیە، کە دوژمن وەک ناوچەیەکی گرنگ و هەستیار سەیری دەکات. رژێمی ئێران بۆ ئەوەی جوانڕۆ لەلایەنی کولتورییەوە پاکتاو بکات هەر چیەکی لە دەست بێت ئەنجامی دەدات. بێگومان ئەوەش لەسەرتاسەری رۆژهەڵات ئەنجام دەدات. بەڵام ئەو سیاسەتە بە شێوەیەکی تایبەت لە دژی جوانڕۆ لە بەزرترین ئاستدا بەڕێوەدەچێت. کاریگەریی ئایین زۆر زۆرە. بێگومان ئەو ئایینەی لەوێ باسی دەکەن ئەو ئایینەیە، کە بۆ بەرژەوەندیی خۆیان دروستیان کردووە. یانی هیچ پەیوەندییەکی بە ئایینی راستەقینەی ئیسلامەوە نییە. بۆ نمونە 2 کوڕە خاڵم خۆیان لە کۆبانێ تەقاندەوە، کە لە کۆبانێدا شەڕ بۆ ئازادی دەکرا. بەپێی ئایینی ئیسلام شەڕی ئازادی کارێکی پیرۆزە، بەڵام ئەوان خۆیان لە دژی ئەو شەڕ و تێکۆشانە تەقاندەوە. ئەوە هیچ پەیوەندیی بە ئیسلامی راستەقینەوە نییە، بەڵام مێشکی ئەو گەنجانەیان شۆردوەتەوە و خستونیانەتە سەر ئەو رێگایە. بنەماڵەکان ئاگاداری ئەو دۆخە نەبوون، بەشێکی زۆریان وایاندەزانی رۆڵەکانیان بەشداری ریزەکانی بزووتنەوەی ئازادی بوون، بەڵام دواتر راستییەکانیان بۆ روون بوویەوە.\n'شانس و دەرفەتم بۆ رەخسا، کە رێبەرایەتی و بزووتنەوەکەم ناسی'\nگەریلا زیلان جوانڕۆ باسی قۆناغی ناسینی فەلسەفەی رێبەری گەلی کورد عەبدوڵڵا ئۆجەلان کرد و وتی لە راستیدا کاتێک بەشداری ریزەکانی بزووتنەوەی رێبەر ئاپۆ بووم، من هەرگیز رێکخستنم نەدەناسی. هەر بنەماڵەکەشم هەر چییەکیان لە دەست بهاتایە دەیانکرد بۆ ئەوەی ئێمە ئەم بزووتنەوەیە نەناسین. بە تایبەتی رێگایان نەدەدا سەیری تەلەفزیۆن بکەین. لەبەر ئەوەش ئێمە نەماندەزانی رێبەر ئاپۆ کێیە و لەبەر چی لە ئیمراڵییە و بۆ گەریلا لەسەر چیاکانە، ئەوان هەر چییەکیان لە دەست بهاتایە ئەنجامیان دەدا. کاتێک ئێمە بەشداربووین تەنها بۆ ئەوە بەشداربووین، کە لە دۆخە رزگارمان بێت کە تیایدا بووین. یانی ئێمە نەماندەزانی کە دەبێت ئازادی بە چ شێوەیەک بێت. دوای ئەوەی کە بەشداربووین شانس و دەرفەتی ئەوەمان بۆ رەخسا کە رێبەرایەتی و رێکخستن بناسین. ئیتر ئێمە ئەو فەلسەفەیەمان باشتر و بەرفراوانتر ناسی.\n'تۆڵەی زیلان گابار دەکەمەوە'\nگەریلا زیلان جوانڕۆ باسی ئەوەیکرد، کاتی بەشداربوون ئەوەی زۆرترین کاریگەریی لەسەر دروستکردووە شەهیدبوونی زیلان گابار گەریلای هێزەکانی پاراستنی ژن (هەپەژە) بوو، کە لەلایەن خێڵەکەی خۆیەوە لە جوانڕۆ شەهیدکرا. گەریلا زیلان جوانڕۆ وتی ئێستا لە چیاکانی رۆژهەلاتدا و لە بەشداربوونی مندا کاریگەریی زیلان گابار گەورەتر و گەشاوەتر بووە. ئەوانەی زیلان گاباریان شەهید کرد، جاشە خۆفرۆش و نۆکەرەکان بوون. شەهید زیلان لە دژی ئەو دۆخە خیانەتکارییە بە شێوەیەکی گەورە بەرەنگاری و بەرخودانی کردبوو و دوای ئەوەی ژمارەیەکی زۆر لە جاش و جەردەوانەکانی کوشتبوو شەهید بوو بوو. ئەوە کاریگەرییەکی زۆر گەورەی لەسەر من دروستکرد. لە ناو بنەماڵەکەماندا نزیکەی 12 کەس بەشداری رێزەکانی گەریلا بوون. کاتێک ئێمە بیستمان شەهید زیلان تەنها خۆی لە دژی دەیان جاش بەرەنگاری و شەڕی کردووە، ئیتر ئەرکی تێکۆشان کەوتە سەر شانی ئێمە و ژنان، بۆیە ئێمە خواستمان درێژە بە رێگاکەی بدەین. لەسەر ئەو بنەمایە ئێمە بەشداری ریزەکانی گەریلا بووین.\nزیلان جوانڕۆ باسی ئەوەشیکرد، کە گەورەترین ئامانجی ئەوەیە تۆڵەی شەهید زیلان گابار بکاتەوە و وتی لێرەدا سەرەکیترین ئامامانجی من تۆڵەکردنەوەی شەهید زیلانە. ئێمە رێگا نادەین خوێنەکەی بە فیڕۆ بچێت. لەلایەن جاشەکانی سەر بە خێڵەکەی ئێمەوە شەهید کرا. من بۆ ئەوە لێپرسینەوەیان لەگەڵ دەکەم و دەبێت باجەکەی بدەن. ئێمە بڕوامان زۆر گەورە و بەهێزە بۆ تۆڵەکردنەوەی شەهید زیلان. ئێمە تا دوا هەناسە بۆ ئەم ئامانجە تێدەکۆشین.\nبانگەواز و داوا لە گەنجان:\nگەریلا زیلان جوانڕۆ لە کۆتایی وتەکانیدا بانگەواز و داوای لە گەنجانی رۆژهەڵات و ئێران هەبوو و رایگەیاند بانگەوازم بۆ گەنجانی رۆژهەڵات و ئێران هەیە. بە سیاسەتە فریودەرانەکانی ئێران هەڵنەخڵەتێن. لە بەرامبەر گوشار و ئەشکەنجەی سەر گەلەکەمان بێدەنگ نەبن. بە تایبەتی سیاسەتی دوژمن لە دژی جوانڕۆ ببینن و بەرەنگاری ببنەوە. زۆرێک لە مرۆڤەکان لە تەمەنی منداڵییەوە فێری کاری جاشێتی و نۆکەرایەتی، سیخوڕی، بەسیجی دەکرێن و بۆ ئەو کارە چەپەڵانە بەکاریان دەهێنن. زۆرێک لە گەنجان بۆ ئەوەی بتوانن پارە بۆ کڕینی ماددەی هۆشبەر پەیدا بکەن دەست بە دزی دەکەن. هەندێکیان پارە و زێڕی دایکانی خۆیان دەدزن و دەفرۆشن. با خۆیان نەخەنە ژێر کاریگەریی رێکخستنی بەسیج، وەهابی، سەلەفی و سوپای پاسداران. وەرن و بەشداریی ریزەکانی بزووتنەوەی ئازادی و بزووتنەوەی رێبەر ئاپۆ ببن. ئەو زوڵمە قبوڵ مەکەن. با بێن و ببنە هاوڕێ و هەڤاڵی ئەم ژیانە و بۆ یەکێتی، یەکگرتوویی و خاوەن هەڵوێستبوون لە دژی زوڵم و بۆ دادپەروەری ئەم ژیانە ببینن و هەڵیبژێرن و بێنە ناوی و تیایدا بژین.\n➕ ئەم بابەتە لەلایەن: (جوان عومەر ئەحمەد)ەوە لە: May 12 2020 3:14PM تۆمارکراوە\n📷 فایلی وێنە 1.0.1 67 KB May 12 2020 3:23PM جوان عومەر ئەحمەد


خوڕەم ئاوای دڵڕفێن\nلەم گرتە ڤیدیۆییەدا چەندین وێنە لە شاری خوڕەم ئاوای سەرەنجڕاکێش و دڵڕفێن دەبینین.\nگوندێکی سەرەنجڕاکێشی گەشتیاریی لە ئیلام\nگوندی حەیدەر ئاباد لە بەشی سەیوانی سەر بە پارێزگای ئیلام لە وەرزی هاویندا بە هۆی مێوە و باخە پڕبەرهەمەکانی شوێنێکی گەشتیاری.\nگوڵستانێک لە نیوان هەور و دارستاندا\nلەم ڕاپۆرتەدا دیمەنێکی سەرەنجڕاکێش لە دارستانی فەندۆقلووی ئەردەبیل دەبینین.\nبە ئامادە بوونی پارێزگاری سلێمانی:\nسەمبۆلی بەرخۆدان و دوو پڕۆژەی گەشتیاری گرینگ لە سنە کرایەوە\nپارێزگارى سلێمانى لەمیانى سەردانەکەى بۆ شارى سنەى پارێزگای کوردستان پڕۆژەیەک لە ناوچەى گەشتیارى ئاویەرى شارەکە دەکاتەوە.\nکێڵگەی هەڵاڵە لە گوندی ئەسپەرە خوێنی تەبرێز\nکێڵگەی گوڵی هەڵاڵە لە گوندی ئەسپەرە خوێنی تەبرێز شوێنێکی گەشتیاری سەرەنجراکێشە.\nوەرزی گوڵ چنین لە ئێران\nوەرزی گوڵ چنین و گوڵاو گرتن لە گوندی گوڵ لە شاری بێجنوردی خوراسانی باکوری دەستیپێکردووە.\nژێرخانە گەشتیارییەکانی گوندی نگڵ پەرەدەستێنێت\nبەرپرسی گشتی میراتی فەرهەنگی کوردستان وتی: پاڵپشتی لە ژێرخانە گەشتیارییەکانی گوندی نگڵ دەتوانێت یارمەتیدەری وەرگرتنی گەشتیاری زیاتر بۆ ئەو ناوچە بێت.\nحەوت تاڤگەی سەرەنجڕاکێش\nلە سنووری نێوان شاری سەوادکو و بابل و لە دڵی دارستانەکانی لەفور، حەوت تاڤگەی بچووک و گەورە هەیە.\nهەڵالە برمەی کووهڕەنگ\nدەشتی هەڵاڵە برمە لە شاری کووهڕەنگی پارێزگای چوارمەحاڵ بەختیاری وەک یەکێک لە کێڵگە سروشتییەکانی گوڵ لە ئێران تۆماری نەتەوەیی کرا.\nنەسروڵاهیی زادە ڕایگەیاند:\nهەورامان ئەڵقەی گەشتیاریی سروشتی و مێژوویی ڕۆژاوای وڵاتە\nسەرۆکی ڕێکخراوەی بەرنامە و بووجەی کوردستان وتی: هەورامان بەشێک لە ئەڵقەی گەشتیاری سروشتی و مێژوویی ڕۆژاوای وڵاتە.\nگوندی گەشتیاریی قازی جەهان لە شاری ئازەرشاری تەورێز لە وەرزی بەهاردا سروشتێکی سەرەنجڕاکێشی هەیە.\nنەورۆزی 1400 لە شیراز\nگلکۆی شاعێرانی ناوداری ئێرانی لە شیراز هەموو ساڵی لە نەورۆزدا میوانداریی خەڵکێکی زۆر دەکەن.\nگوندی گەشتیاریی ئەمافت\nگوندی ئەمافت لە داوێنی شاخی سەواد کوی مازەندەران لە باکووری ئێران هەڵکەوتووە.\nتاڤگەی قینرەجەی تیکاب لە ڕیزی ئاسەواری سروشتی ئێران تۆمار کرا\nسەرۆکی دایرەی میراتی فەرهەنگی، گەشتیاری و ئازەربایجانی ڕۆژئاوا وتی: پاش کۆ کردنەوەی دۆسیەی تۆمار کردنی تاڤگەی قینرەجەی تیکاب و ناردنی بۆ وەزارەتی میراتی فەرهەنگی وڵات، ئەم ئاسەوارە 7ی ڕێبەندانی 99 لە ڕیزی ئاسەوارە سروشتییەکانی وڵاتدا تۆمار کرا.\nبە بۆنەی ساڵیادی سەرکەوتنی شۆڕشی ئیسلامی ئێران:\nکردنەوەی 4 گەڵاڵەی گەشتیاری لە چەند شاری کوردستان\nبەرپرسی گشتی میراتی فەرهەنگی، گەشتیاری و پیشەی دەستی پارێزگای کوردستان لە کردنەوەی 4 گەڵاڵەی گەشتیاری و میراتی فەرهەنگی بەبۆنەی دەیەی فەجر لە پارێزگای کوردستان هەواڵی دا.\nپارێزگای سنە بە هۆی ئاسەوار و بینا مێژووییەکانیەوە ناوبانگی دەرکردووە و پردەکان وەکوو شوێنێکی گرینگ لە ڕابردووی ئەم شارە هەموو کات سەرنجی گەشتیارانی بۆ خۆی ڕاکێشاوە لەوانە دەتوانین ئاماژە بکەین بۆ پردی ناسراو بە شێخ.\nپارێزگاری کوردستان داوای کرد؛\nپێدانی ئینترنێتی خێرا بە گوندەکانی کوردستان/ گرینگی دان بە گەشتیاریی هەورامان\nپارێزگاری کوردستان لە کۆبوونەوە لەگەڵ وەزیری پێوەندییەکان بە جەخت لەسەر گرینگایەتی پەرەپێدانی ژێرخانی ئینترنێت لە پارێزگا، وتی:\nگوندی گەشتیاریی وەفەس لە ناوەندی ئێران\nگوندی وەفەس سەر بە پارێزگای ئەراک لە ناوەندی ئێرانە کە شوێنێکی زۆر سەرەنجڕاکێش و خۆشە و کەش و هەوایەکی دڵڕفێن و تایبەتی هەیە.\nحەمامی خان یادگارێکی مێژوویی سەردەمی ئەردەڵانەکان\nسەردانی بینا کۆنەکان و نەژیارڤانییەکەیان کە دەگەڕێتەوە بۆ سەردەمانێکی دوور و ئێمە هیچ زەینیەتێکی ئەوتۆمان لێیان نییە، هەستێکی جیاواز دەبەخشێتە مرۆڤ.


فۆڕمی تۆمارکردنی بابەت | مستەفا خۆشناو\nساڵی 1912 لە گوندی بێتواتە لەدایکبووە و هەر بەناوی باوکیەوە ناونراوە. خوێندنی سەرەتایی لەشاری #کۆیە# و خوێندنی ناوەندی لە هەولێر تەواو کردووە. دواتر لە شاری بەغدا خانەی مامۆستایانی بڕیوەو ماوەی دوو ساڵ لە هەڵەبجە وەک مامۆستا خزمەتیکردووە. لە ئەیلولی ساڵی 1934دا چۆتە قوتابخانەی عەسکەری و لە حوزەیرانی ساڵی 1936دا بەئەفسەر لە سوپای عێراقیدا دامەزراوە. شەهید مستەفا خۆشناو هەر لە تەمەنی لاوێتیەوە هەستی کوردایەتی و بیری نەتەوایەتی لە دڵ و دەروونیدا رەگی داکوتاوەو لەکۆتایی سییەکاندا رۆڵێکی گرنگی گێڕا لە دامەزراندنی کۆمەڵەی هیوادا. ساڵی 1944 حکومەتی عێراق کردی بە ئەفسەری پەیوەندی لە ناوچەی بارزان. لەو ماوەیەدا بەنهێنی سەردانی ئێرانی کردو پەیوەندی کرد بە کۆمەڵەی ژیانەوەی کوردستان (ژ.ک)ەوە. لەسەر ئەم هەڵوێستە حکومەتی بەغدا لە ریزەکانی سوپا دەریکردو فەرمانی دەستگیرکردنی بۆ دەرکرد، بەڵام مستەفا خۆشناو خۆینەدا بەدەستەوە و لەگەڵ چەند ئەفسەرێکی نیشتمانپەروەردا پەیوەندیکرد بە بزوتنەوە چەکدارییەکەی بارزانەوە. لە کۆتایی ساڵی 1944 دا کۆمەڵەیەکی دامەزراند بەناوی (کۆمەڵەی ئازادی)یەوە. مەبەست لە دروستکردنی ئەم رێکخراوە سیاسییە پێشخستنی بیری کوردایەتی و فراوانکردنی بزوتنەوەکەی ناوچەی بارزان بوو. پاش شکستهێنانی ئەم بزوتنەوەیە، شەهیدی نەمر لەکۆتایی ساڵی 1945 دا خۆی گەیاندە کۆماری مەهابادو لە زوربەی نەبەردەکانی ئەوێدا رۆڵی کاریگەری بینی. پاش ئەوەی کە رژێمی رەزاشا بەزەبری ئاگرو ئاسن ئەو کۆمارە خودموختارییەی رووخاند، مستەفا خۆشناو رێگەی سۆڤیەتی گرتە بەر بەڵام نەیتوانی خۆی دەرباز بکات و بەناچاری گەڕایەوە بۆ کوردستانی عێراق. هێندەی نەبرد لەلایەن حکومەتی عێراقەوە دەستگیر کرا، ئەم تێکۆشەرە گەورەیە لە زیندانیشدا نموونەی خۆڕاگری بوو، لە 19ی حوزەیرانی 1947دا لەگەڵ سێ هاوڕێی تریدا بێباکانە چوونە بەر پەتی سێدارە و گەورەترین وانەی فیداکارییان فێری نەوەکانی دوارۆژ کرد.


جیاوازیی نێوان پێداچوونەوەکانی «Lubuntu» - چاوگ\nجیاوازیی نێوان پێداچوونەوەکانی «Lubuntu»\nوەک پێداچوونەوەی ٢٣:١٢، ٢٠ی نیسانی ٢٠١٠ (بینینی سەرچاوە)\nدوایین پێداچوونەوەی ٢٣:١٨، ٢٠ی نیسانی ٢٠١٠ (بینینی سەرچاوە)\n(زیادکردنی لۆگۆ+ هەندێک زانیاری تر)\nمەبەست لە بوونی پرۆژەی [[Lubuntu]] برێتییە لە بەکار بردنی [[LXDE]] بۆ پێکهێنانی جۆری جیای سیستەمی [[ئوبونتوو]]. تایبەتمەندی ئەم سیستەمانەش؛ سووکە، خێرایە، لەهەمان کاتدا بە چووستی باشتر کارەکان ئەنجامئەدات.\nئیش پێکردنی ئەم سیستەمە داواکاری زۆر کەمی پێویستە ، ئەگەر RAMـی کەم بێت ، لەسەر ئامێری مۆبایل و کۆمپیوتەری کۆن کار دەکات . لەم دۆخەدا بۆیە دەتوانێ پێشبڕکێ لەگەڵ [[Xubuntu]] بکات وە نیوەی ئەو RAMـەی پێویست دەبێت کە [[Xubuntu]] و [[Ubuntu]] پێویستیانە .\n== ناوی Lubuntu ==\nئەم ناوەی وەرگیراوە لەوەی کە LXDE ی بەکاردەبات لەبەر ئەوە پیتی یەکەمی تێکەڵ کراوە لەگەڵ [[Ubuntu]] دا ، بۆ دروست ئەم ناوەی ئێستای .\n== داگرتنى Lubuntu==\nلە هەر یەکێکە لەم بەستەرانە ئەتوانى دایبگریت،\nدوایین پێداچوونەوەی ٢٣:١٨، ٢٠ی نیسانی ٢٠١٠\nمەبەست لە بوونی پرۆژەی Lubuntu برێتییە لە بەکار بردنی LXDE بۆ پێکهێنانی جۆری جیای سیستەمی ئوبونتوو. تایبەتمەندی ئەم سیستەمانەش؛ سووکە، خێرایە، لەهەمان کاتدا بە چووستی باشتر کارەکان ئەنجامئەدات. ئیش پێکردنی ئەم سیستەمە داواکاری زۆر کەمی پێویستە ، ئەگەر RAMـی کەم بێت ، لەسەر ئامێری مۆبایل و کۆمپیوتەری کۆن کار دەکات . لەم دۆخەدا بۆیە دەتوانێ پێشبڕکێ لەگەڵ Xubuntu بکات وە نیوەی ئەو RAMـەی پێویست دەبێت کە Xubuntu و Ubuntu پێویستیانە .\n١ ناوی Lubuntu\n٢ داگرتنى Lubuntu\n٣ دامەزراندنى Lubuntu\n٤ داوانامەى Lubuntu\nئەم ناوەی وەرگیراوە لەوەی کە LXDE ی بەکاردەبات لەبەر ئەوە پیتی یەکەمی تێکەڵ کراوە لەگەڵ Ubuntu دا ، بۆ دروست ئەم ناوەی ئێستای .\nLubuntu Lucid Lynx Alpha 2 Lubuntu Karmic Koala Beta\nدامەزراندنى لە ناو ئوبونتو ٩.١٠\nبۆ زۆرکردنى هەر داوانامەێک سەێرى ئەم پەڕەیە بکە هەندێک داوانامەى تێدایە، داوانامەى Lubuntu\nگۆڤاری لینوکس - سێپتەمبەری ٢٠٠٩\nوەرگیراو لە «https://chawg.org/w/index.php?title=Lubuntu&oldid=1934»\nئەم پەڕەیە دواجار لە ٢٣:١٨ی ٢٠ی نیسانی ٢٠١٠ نوێ کراوەتەوە.


کوڕی حسێن خەڵکی گوندی زەربەنێ، کوڕە کوردێکی هەژارو دڵپاک و دەست پاک بوو. شەهید کەریم هەر لەسەرەتای ژیانیەوە لەگەڵ نەداری و بەش خوراوی ڕووبەڕوو بوو، دەستی ڕۆژگاری نەداری شەهید کەریمی زۆر بە توندی لەناو خۆیدا ڕێک دەگوشی و ئازاری پێ دەگەیاند.\nلە دوای شۆڕشی گەلانی ئێران دژی دام و دەزگای ڕژیمی شایەتی و دوای ئەوە کە ئاخوند ئینقلابیان داگیرکرد و جەنگیان بە سەر کوردستاندا سەپاند.\nگەلی زۆر لێکراوی کورد، دەستی دایە بەربەرەکانی، شەهید کەریم وەک زۆر لە ڕۆڵەکانی کوردستان چەکی شەرەف و جوانمێری لە شان کردو زۆر ئازایانە بە گژ زۆرداران و خوێن مژاندا دەچۆوە.\nشەهید کەریم پێشمەرگەیێکی بە جەرگ و موسڵمان و نەترس بوو، لە شەڕەکانی مەڵبەندی بانە و زۆر لە شەڕەکانی بۆکان و سەردەشت، ئەو شەهیدە نەمرە نمونەی ئازایەتی بوو.\nبە داخێکی زۆر گرانەوە له ڕۆژی ۱۳٦۱/۱۲/۲٤ دا لە پشتی گوندی یاکوباوا لە کاتێکدا دژمنانی گەلەکەی یەک لە دوای یەک لە خوێناوی خۆیاندا دەگەوزاند، بە فیشەکی دژمنانی پێکرا و گیانی پیرۆزی فیدای ئامانجی لە مێژینەی گەلەکەی کرد.\nهەزاران سڵاو لە گیانی پاکی بێت\nڕێکه‌وت: 2020-02-26 08:21:01


جۆرێكی دیكەی كۆرۆنا لە بەریتانیا سەریهەڵدا - تۆڕی میدیایی خەڵک\nئاژانسی تەندروستی گشتی لە بەریتانیا لە زاری زانایانەوە ئاشكرای دەكات، كە جۆرێكی گۆڕاوی دیكە لە زنجیرە ڤایرۆسی كۆرۆنا لە بەریتانیا سەریهەڵداوە.\nڕۆژنامەی (میرەر)ی بەریتانی لە زاری شارەزایانەوە بڵاویكردەوە، جۆرێكی گۆڕاوی دیكە لە زنجیرە ڤایرۆسی كۆرۆنا لە بەریتانیا سەریهەڵداوە و پێی دەوترێت جۆری گۆڕاوی (B.1.621) و تەواوی وڵاتەكەی گرتۆتەوە.\nئاشكرای كردووە، تا ئێستا 16 حاڵەتی تووشبوو بەو جۆرە گۆڕاوە نوێیە تۆماركراوە و زۆرینەیان بەهۆی گەشتكردنیان بۆ دەرەوەی وڵات تووشی بوون.\nلای خۆیانەوە، پزیشكان لە ئاژانسی تەندروستی گشتی (PHE)ی بەریتانی ڕایانگەیاندووە، دەستیان كردووە بە تاقیكردنەوە لەسەر ئەو جۆرە گۆڕاوەی كۆرۆنا (سارس و كۆڤید2) تاوەكو لە كاریگەری گۆڕانی جینەكان و ڕەفتاری ڤایرۆسەكە تێبگەن و بزانن كاریگەرییەكانی چیین.\nئەو پزیشكانە وتویانە، “تا ئێستا بەتەواوی نەگەیشتووینە ئەو بڕوایەی ئەو جۆرە گۆڕاوە نوێیە بەهۆی ڤاكسینەكانەوە كاریگەرییەكەی كەم دەبێتەوە یان نا”.\nلە ئێستا ڤایرۆسی كۆرۆنا لە جۆری گۆڕاوی (دەلتا)، كە بۆ یەكەمجار لە هندستان دەركەوت زۆرترین ڕێژەی بڵاوبوونەوەی هەیە لە جیهاندا.\nبۆ زاخاوی مێشک: کامیان ژنی ئەو پیاوە داماوەیە؟\nتیشكی خۆر و شێداری تەمەنی ڤایرۆسی كۆرۆنا كورت دەكەنەوە\nخەڵك تیشكی خۆر و شێداری و گەرما تەمەنی ڤایرۆسی كۆرۆنا كورت دەكەنەوە، لەبەر تیشكی خۆردا زۆر خێرا ناكارا دەبێت. توێژینەوەكانی تایبەت بە ڤایرۆسە…\nسەدر لەبارەی هەڵبژاردنەوە داواكارییەكی هەیە\nخەڵك موقتەدا سەدر ستایشی كارمەندانی تەندروستی دەكات و داواش دەكات ھەڵبژاردن لە ژێر سەرپەرشتی تەندروستیی ئەواندا بەڕێوەبچێت. (زیاتر…)\nبەغدا.. ئاگر لە نەخۆشخانەیەكی تایبەت بە چارەسەری كۆرۆنا كەوتەوە\nخەڵك ئاگر لە نەخۆشخانەی ئیبن خەتیب-ی تایبەت بە چارەسەری تووشبووانی كۆرۆنا لە بەغدا كەوتەوە و بەهۆیەوە چەند بوتڵێكی ئۆكسجینی نەخۆشخانەكە تەقیونەتەوە…\nڤیدیۆ..ژنێكی تەمەن 110 ساڵ بەسەر كۆرۆنا سەركەوت\nخەڵك- ژنێكی تەمەن 110 ساڵ توانی بە یەك سەدە تەمەنەوە ڤایرۆسی كۆرۆنا تێكبشكێنێت و چاك ببێتەوە. (زیاتر…)\n26 تەموز 2021 9.34 pm\nخەڵك فەرمانگەی میدیا و زانیاری حكومەتی هەرێمی كوردستان ڕایدەگەیەنێت: سبەینێ لیژنەی باڵای بەرەنگاربوونەوەی…\nتوێژینەوەیەكی نوێ لەسەر دووبارە تووشبوون بە كۆرۆنا بڵاوكرایەوە\n07 ئاب 2021 1.55 pm\nخەڵك- توێژینەوەیەك ئەوەی ئاشكرا كردووە، ئەو كەسانەی پێشتر تووشی ڤایرۆسی كۆرۆنا بوون، لە ئەگەری تووشبوونەوەیان…\n26 کانونی دووهەم 2021 9.01 am\nخەڵك-بەشی هەواڵ بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 100 ملیۆن و 286 هەزار و 772 حاڵەت.…


15.10.2019 09:11 AM\nجێگری سەرۆک کۆماری ئەمریکا ڕایگەیاند، سەرۆکی ئەمریکا تەواو نیگەرانە لەو ڕەوشەی کە ئێستا لە رۆژئاوای کوردستاندا دەگوزەرێت.\nمایک پێنس، جێگری سەرۆک کۆماری ئەمریکا، لە کۆنگرەیەکی ڕۆژنامەوانیدا ناوەڕۆکی پەیوەندییە تەلەفۆنییەکەی دۆناڵد ترەمپ سەرۆکی ئەمریکا و مەزڵوم کۆبانی فەرماندەی گشتی هێزەکانی سوریای دیموکراتیک ئاشکرا دەکات و دەڵێت، ترەمپ نیگەرانە لەبارەی گیان لەدەستدانی هاوڵاتیانی مەدەنی لە ڕۆژئاوای کوردستان.\nئاماژەی بەوەشکرد، لە دیدی ترەمپەوە ئەوەی تورکیا دەیکات داگیرکارییە و کاریگەری نەرێنی هەیە لەسەر سەقامگیریی ناوچەکە.\nدەشڵێت، سەرۆک ترەمپ لەگەڵ فەرماندەی کورد و هەسەدە، مەزڵوم کۆبانێ، قسەی کردووە، مەزڵوم کۆبانێ بە دۆناڵد ترەمپی راگەیاندووە، تورکیا تاکو ئێستا نەیتوانیووە لەو30 کیلۆمەترەی ناوچەی ئارام کە دانرابوو تێپەڕ بکەن.\nمەزڵوم لە پەیوەندییە تەلەفۆنییەکەیدا نیگەرانی خۆیانی گەیاندووەتە ترەمپ لەبارەی شاری کۆبانی و داوای لە ترەمپ کردووە تایبەت بەو پرسە پەیوەندی بە سەرۆکی تورکیاوە بکات.\nدوابەدوای پەیوەندییە تەلەفۆنییەکەی کۆبانێ و ترەمپ، سەرۆکی ئەمریکا پەیوەندی بە ئەردۆغان کردووە و بە فەرمی داوای وەستاندنی شەڕ و ڕاگەیاندنی ئاگربەستی لێکردووە، و هاوکات ئەردۆغان بەڵێنی ئەوەی داوە بە ترەمپ کە هێرش ناکاتە سەر کۆبانێ.\nواچاوەڕوان دەکرێت شاندێکی ئەمەریکی بە سەرۆکایەتی مایک پێنس، سەردانی تورکیا و ناوچەکە بکەن تاکو چارەسەرێکی ئاشتیانە بۆ ئەم ڕەوشەی ئێستا بدۆزنەوە.\n3885 جار بینراوە


کاراتی چی پێبەخشیم ؟\nFriday, 12.15.2017, 20:02\nلە گەشتێکم بۆ ئیرلەند بەر لەچەند ساڵێک نوسراوێکی خوارو خێچی سەردیوارێک لە شاری دبێلن سەرنجی ڕاکێشام کە نوسرابوو\nWe are ready for war, we are ready for peace\n"ئێمە ئامادەین بۆ جەنگ، ئێمە ئامادەین بۆ ئاشتی"\nبەڕاستی ئەم نوسراوە نازانم کێ یان چ هزرێک لەپشتێوەی وەستابوو، بەڵام کاراتی یان هەموو " ھونەری جەنگ- مارشیال ئەرتس" هەمان شێوە، یان واتای هەیە بۆ ژیان .واتە تۆ هەمیشە ئامادەیت بۆ جەنگ، وەئامادەشی بۆ ئاشتی . کەدەڵێن جەنگ مانای خەڵک داپۆسین نییە، بەڵکو جەنگ دژی نەهامەتی هەژاری ڕووداو نەخۆشی برسێتی و تینوێتی، جەنگ دژی هەموو هەڵچون و داچونێک، شکست تێکت ناشکێنێت، سەرکەوتنیش بوغرات ناکات، گەر لەفەلسەفەی هونەری جەنگ بگەیت.\nبەر لە ١٧ساڵ لەڕێگەی هاوڕێیەکمەوە بڕیارم دا کە دەستبکەم بە ڕاهێنانی کاراتی، پێشتر زۆر ڕێگەم تاقی کردوە و زۆر کەرەسەی وەرزش کردنم کڕی و چەند جارێکیش لێرەو لەوێ دەچومە کۆرسی چەند مانگەی جیمەکان و چەند شێوەیەکیشم لەکۆرسی بەرگری کردن لەخۆ ت و ڕاکردن و مەلەکردن هتد .... تاقیکردۆتەوە بەڵام هیچی تاسەر نەبوو، بگرە تەنها خۆم هەڵدەخڵەتان و یاریم بەکات و بە خۆم دەکرد . دواجار لەڕێگەی هاوڕیەکمەوە چومە کاراتی، پاشان هەستم کرد ئەمە ئەو جێگەیەیە کەمن بەدوایدا دەگەڕێم، ئەم ڕووداوە ڕێک بۆ من لەدۆزینەوەی گەنجینەکی بەنرخ دەچوو، چونکە لەمێژبوو حەزم بەوە دەکرد کە ڕۆژێک بێت بتوانم هونەرێکی جەنگ، لەڕووە ئەکادیمێکەی فێربم، بەڵام بوارێکی وام بۆ نەڕەخسابوو، ڕاستر بڵێم وەک زۆربەمان منیش حەزم دەکرد لەپڕێک فێربم و هیچ خۆم بۆی ماندوونەکەم، یان وەک شتێک بیدۆزمەوە و ئیتر ببمە خاوەنی، دیارە زۆرجار دۆزینەوەی کاڵایەک چەند بەنرخیش بێت، لەلەدەستدانی زۆر نیگەرانیت ناداتێ چونکە دۆزیوتەتەوە.\nکاراتی ستایلی زۆرە. بەڵام هەموو یان لەکۆشی دایکێک بەدنیا هاتوون، بەر لەوەی باسی بکەم کە کاراتی چی بەمن بەخشیوە؟ دەمەوێت باسێکی کورتی مێژووی و فەلسەفی ئەم هونەرە بکەم، چونکە هیچ گەلێک بەقەدەر گەلی ئێمەو تاکی کورد پێویستی بەو هونەرە نییە، ئەم هونەرە هەرکام لەستایلەکانی بێت، مرۆڤی باڵا دروست دەکات . فێری دەکات کە خاوەنی خۆی بێت، لەساردو گەرمای ژیان و ڕووداو کارەساتەکاندا خۆڕاگربێت. پێویست ناکات بەهێز بیت، بەڵام پێویستە هەست بەبەهێزی بکەیت .\nکاراتی، یان کاراتی دۆ، چییە ؟\nکاراتی .دۆ ووشەیەکی لێکدراوی "ژاپۆنی"یە بەمانای دەستی بەتاڵ .کارا: بەتاڵ، تێ دەست، دۆ، ڕێگا شێوەی ھونەری جەنگ یان " مارشیال ئەرتس " کە رێگایەکە لە‌جۆرەکانی ھونەری بەرگری لەخۆکردن. لەبواری فیزیکی و دەروونیەوە، کەوا لەمرۆڤ دەکات، بتوانێت زاڵ بێت بەسەر ھەموو کۆسپ تەگەرەکاندا کەدێتە ڕێگەی، لە کاتی بەرگری لەخۆکردن یاخود خۆیاراستن تا کاتی پێویست بۆ ھێرشبردن . پاشان توانای ئەوەی ھەبێت کە بتوانێت پەیوەندییەکی زۆر باش پەیدا بکات، لەنێوان لەش و مێشکدا، و هۆش و بیری پتەوبێت و ماسولکەکانی لەشی ئامادەی بەرگریان هەبێت و زوو ماندوونەبن، لەکاتی گرژی و ھەڵچوون و داچووندا.\nلەکاراتیدا چەند بنەمایەک هەیە کە راهێنانی لەسەر دەکەیت و دەبێتە نەخشە ڕێگای وەرزشکردنەکەت .\n* بەرگری لەخۆ کردن لەکاتی پێویستدا.\n* ڕاهێنان و پێشبڕکێ کردن بۆ هاندانی وەرزشی.\n* چالاکی جوڵەکان کە پێی دەوترێت فۆڕمی کاراتی "کاتا " یاخود جۆرەکانی شەڕی دووکەس یان زیاتر هێرش وە بەرگری کردن .\n* فێربوونی جوڵەکا ن و ئەو سیستەمە ماتماتیکیەی کە جوڵەکانی لەسەر بینا کراوە .\n* چۆنێتی هەناسە وەرگرتن و هەناسەدانەوە، بەشێوەیەکی تەندروست .\n* بڕوابوون بەخۆ و دان بەخۆدا گرتن .\n*ڕاهێنانی لەش لەسەر باری گرژی و خاوی .\n* دورکەوتنەوە لەشەڕێک کە لاوەکین و تەنها ئازاری ڕۆحیت دەدەن .\nهەموو یەکێک لەو خاڵانە بگرە زۆرتریش دەتوانین لەزۆر سەرچاوە کە باسی ئەو هونەرەدەکات بەدەستبێنین، بەتایبەتی ئەگەر زمانێک جیا لەکوردی بزانین، چونکە ئێمە لەزمانی کوردیدا هیچ لەو فۆڕمانەمان نی یە کە لەڕاهێنانەکاندا پراکتیسێرەی دەکەین، لەکاتی وەرزشدا . من بۆخۆم ماوەیەک کەڵکەڵەی وەرگێڕانی کتێبێکی مامۆستاکەم کەوتە مێشکەوە، هەرچەندێکم کرد نەم توانی خۆم لەقەرەی بدەم، چونکە ئێمە لەکوردیدا تەنها چەند ناوێکمان هەیە بۆ لێدانی دەست و قاچ . بەڵام لە کاراتیدا کە زمانەکەی ژاپۆنی یە هەر جوڵەو ناوێکی هەیە، ئەمە گرفتە دەبێت ڕوونی بکەیتەوە، ئەوسا مافی خۆی نادەیت بە تەکنیکەکە، بۆیە وازم لەو خەونە بچکۆلەیە هێنا، بەهیوام کەسانی شارەزا تر بێن و خەریکی ئەو کارەبن .\nزۆربەکورتی مێژوو ی" هونەری جەنگ"\nئەم هونەرە مێژوو یەکی دێرینی هەیە، لەهندستانەوە لەسەر دەستی "تامۆداروما" دەستی پێکردوە و پەرەی پێدراوە لە پەرستگاکاندا، لەو دەمەدا بۆ بەهێزکردنی لەش و مێشک بوە، زیاتر یۆگا یان مەدیتێشنیان ئەنجامداوە، لە کاتی نزاو خواپەرستیدا ئەنجامدانی ڕاهێنانەکانیان کردوە، کە بڕوایان وابوە کە لەڕێگەی ئازار جەستەوە، ڕۆح ئاسودە دەبێت و مانایەک دەدات بەژیان. ئەم هونەرە لە ٣٠٠ زایندا زۆر بەرچاو بوە لەهندستان، پاشان بەرەو ناوەڕاستی چین چووەو لە ٥٠٠ زایندا بەرەو ئاسیا و دەوروبەری چووە.\nمن بەرلە چەند ساڵێک لەکەمپی هاوینەی کاراتیدا کە دوایی سمیناری ماستەرێکی کاراتی بوو لەئێوارەیەکدا ماستەرەکە وێنەی پەیکەرێکی پیشان داین کە دووپاڵەوان لە" میسۆپۆتامیا" بەر لەزاین واتە بەر لەمێژووی هندستان زۆرانبازی دەکەن و پەیکەرەکە لە وێ دۆزراوەتەوە، ڕەنگە کوردستانی ئێمەبێت، نایزانین؟ بەهەرحاڵ مێژوو باس لەهندستان دەکات کە ئێستادا .\nپاشان ئەم ھونەرە لەووڵاتی چین پەرەیپێدراوەو پێشکەوتووە. لەوکاتانەدا دەستەڵاتدارەکان لەچین ھەموو جۆرەچەکێکیان لەخەلکانی ئەم ووڵاتە قەدەغەکردبوو، لەکاتی شەڕکردن لەگەڵ یەکتری، پێچەوانەی دەسەڵاتداران خەڵکەکە لەکاتی ململانێدا لەگەڵ یەکتردا پەنایان بۆ جۆرەھا چەکی کوشندەتردەبرد وەک:تەور، داس، چەقۆ، گوریس، خاکەناز، پاچ ھتد..کە ڕۆژانە لە کێڵگەو شوێنی کارەکانیان بەکاریان دەهێنا.\nلەچین لەجێگە شاخاوێکاندا دەست زیاتر بەکار هێنراوە، لە جێگە نزمایەکانیش یان تەختەکاندا قاچ زیاتر ڕۆڵی ئەم هونەرەی بینیوە.\nھەرچینەوە ئەم هونەرە بەرەو دوڕگەی" ئۆکیناوا" لە ژاپۆنی چووە. لەسەردەستی چەندین ماستەر راھێنەرو پسپۆڕانی ئەم بوارە گەشەی کردوە و لەوسەردەمەدا گرنگی پێدراوە و ناوی کاراتی وەک هونەری جەنگ بەسەردا بڕاوە. مێژووی چونی ئەم هونە بۆ ساڵانی ١٨٠٠ کان دەگەڕێتەوە .\nپاشان چەندین ستایلی تر لە دوڕگەی ئۆکیناوا ی ستایلی لەجۆری (ناھا-تێ، شوری-تێ و تۆماری-تێ )\nدروست کراوە و ئێستا لەئۆلمیاتدا هەندێک لە ستایلەکان بەشدار دەبن، لەئاسیادا هەر ووڵاتە جۆرێک لە ستایلی خۆی هەیە . بگرە هەر چەند ماستەرێک جۆرێک لە ستایلییان دروستکردوە، بەڵام هەموویان یەک بنەمایان هەی .\nمێژووی هونەری جەنگ پڕێتی لەچیرۆکی سەرنج ڕاکێش، کە لەئەژدیها، مار، پڵنگ، مەیمون، باڵندە، وەرینی گەڵا یان هەموو ئاژەڵێک و هەموو جوڵەی ئەوانە، بووە بەکەرەستەی فۆڕمی جوڵەی هونەرەکە .\nئێستا دەڵێم کاراتی چی بەمن بەخشی؟\nبەر لەهەر شتێک من ڕێگەم کەوتە قوتابخانەیەک کە ستایلی "وادۆکای" ڕاهێنان دەکەن، منیش ماوەی ١٧ساڵە بەردەوام ڕاهێنان دەکەم، هەمیشە وەک ئەرک بەس بوارم بۆ بڕەخسێت، ڕاهێنان دەکەم و خۆم لەو دنیا جەنجاڵە پڕ ڕیاکاری و قین و ترسە دوردەخەمەوە، ماوەیەک گەر کەمیش بێت دەچمە ناو دنیایەک کە هەست دەکەم تێیدا مرۆڤم، دەتوانم شەڕبکەم، بەڵام نامەوێت کەس ئازار بدەم، چونکە لەئازاردانی خەڵکدا هەست بەدڕەندەبوونی خۆم دەکەم، من لەنیشتمانی شەڕەوە هاتووم و لەناو شەڕدا دەیان چیرۆکی خوێن و تراژیدام چنیوەتەوە، گەر کاراتیم نەکردایە ڕەنگە ئێستا ژیانم بەئاقارێکی تردا بڕۆشتایە کە مێژووی ژیانیشمی دزێوبکردمایە .\nلە کاتی ڕاهێناندا هاوڕێکانم "گەنج، پیر، نێرو مێ، دکتۆر، پۆلیس، بەڵێندەر، کرێکار، شوفێر، قوتابی زانکۆ، یان ئامادەی، ڕۆژنامەنوس، خاوەن کۆمپانیا، دیندار، بێدین، منداڵ، هەموومان پێکەوە ڕاهێنان دەکەین .\nلەوێ بێدەنگ، دسپلین پەیڕەودەکەین، هەموومان لەهێزێکی تۆکمەدا خۆمان ڕێکخستوە، ئێمە بەنیازنین بەو تەکنیکی شەڕوبەرگریە کەفێری بووین کۆمەڵگا ئازار بدەین، بەڵکو بەپێچەوانەوە کۆمەڵگایەک تاکی تە ندروستی تێدابێت کۆمەڵگایەکی ئارام و تەندروست بەرهەم دەهێنێت .\nدوای ئەم هەموو ساڵەی کەڕاهێنان دەکەم و نیازمە تا سەفەری دواییی وازی لێنەهێنم، بۆمن ئەو شێوازی بینینە گۆڕا کە پێشتر جیهان و سروشتمان تیادەدی، پەیوەندییە کۆمەڵایەتێکانیش گۆڕانی بەسەردا هات و ئێستا مرۆڤانە تر لە خەڵک دەڕوانم، بەزەیم بەکەسدانایەتەوە بەڵام ئامادەی هەموو هاوکاریەکم گەر گیانیشم تیا چێت، بۆ بانگ کردنی هەرشتێک یان هەر کەسێک بەناوەڕاستەقینەکەی خۆیەوە بانگی دەکەم، گەیشمە ئەو بڕوایەی کە بەختەوەری بەبێ یاخی بوون و خەباتکردن بەدی نایەت .\nئەنگلس جوان دەڵێت:"فرمێسک دەسەڵاتمان پێنابەخشێت "خۆشمان چاک دەبینین کە دنیا لێوڕێژە لەنەفرەت، هەموو شوێنێک پڕە لەکەسانی خۆپەرست و ترسنۆک، بۆیە شەڕی ئەم هەموو ترسنۆکە ناکرێت و کۆتایی پێنایەت، لەم مرۆڤانەدا ڕۆحی بوێری ناخوڵقێت، لەکاتێکدا ئامادە نەبێت لە چوکترین شتی خۆی ببورێت، ڕاهێنان بکەن تا ئەو ڕۆحە بەرگریە دزەدەکاتە قوڵای بوونتەوە، لایەنی کەم هەر هیچ نەبێت بەتەندروستەوە سەر دەکەیتە سەر سەرین و پێویستت نابێت کە چاوت لە دەستی بازرگانێکی خوێڕی بێت داو دەرمانی خراپت بۆ بێنێت، گرنگ نی یە تەمەنت چەندە، نێری یان مێ؟ هونەری جەنگ هەر ستایلێکی بێت دەتوانی دەست پێبکەیت، هەرگیز درەنگ نی یە ....دڵنیابن .\nسوپاسی مۆمێک بکە،\nبەڵام مۆمدانەکەت بیرنەچێ،\nکە هەمیشە خۆی لەتاریکییدا وێستاوە.\n" تاگور "\nچیرۆکەکانی شار: بەعسییەکان لەسەرتەرمی شەهیدێک هەڵدەپەڕین\nپاشەکشێی جەنگاوەرەکانمان بەم ڕۆژەی گەیاندین\nلەگەڵ مردنی هەر پەرپرسێک لە سلێمانی گردێکیش داگیر دەکرێت


ڤاكسینی ساختەی چینی بڵاوبووەوە - تۆڕی میدیایی خەڵک\nمەترسی هەیە ئەم ڤاكسینە ساختەیە بگاتە بەكارهێنەرانی دیكە\nوتەبێژی پۆلیسی نێودەوڵەتی ئینتەرپوڵ بە گۆڤاری تایم-ی راگەیاند یەكەم بە قاچاخبردنی ڤاكسینی ساختەی دژی كۆرۆنای كیشوەر بڕ ئاشكرا كرا.\nپۆلیسی ئینتەرپول روونیكردەوە نزیكەی 2400 ژەمە ڤاكسینی ساختە دەستیبەسەردا گیرا دوای ئەوەی لە چینەوە گەیشتە باشوری ئەفریقا لەگەڵ كۆمەڵێكی زۆر لە دەمامكی ئێن 95ی ساختە لە نزیكی جۆهانسبێرگ.\nئەمینداری گشتی ئینتەرپول یۆرگن ستوك لە راگەیەنراوێكدا رونیكردەوە، تاوانی لە ئەم جۆرە زۆرە، بەڵام تا ئێستا ئاشكرا نەكراون.\nئینتەرپول هۆشداری دابوو لە مانگی كانوونی یەكەمی 2020 بۆ 194 دەوڵەت لە تۆڕی تاوانكاری كە هەوڵ بۆ دروستكردنی جۆری ڤاكسین دەدەن.\nگۆڤاری تایم بڵاویكردەوە مەترسی هەیە ئەم ڤاكسینە ساختەیە لە رێگای ئۆنلاینەوە یان نافەڕمییەوە بگاتە بەكارهێنەرانی دیكە، بەتایبەت لە وڵاتانی تازەگەشەسەندووە، كە ناتوانن بەشی پێویست ڤاكسینیان پێ بگات.


عەتا قەرەداخی: کورد دێتە ناو مێژووەوە. – WTARIKURD\nعەتا قەرەداخی: کورد دێتە ناو مێژووەوە.\nرەنگە ئەمە ناونیشانێکی سەیر بێت و ئەو پرسیارە درووست بکات: ئایا تاکو ئێستا کورد لە ناو مێژوودا نەبووە؟ بێگومان رەنگە زۆر بە خێرایش وەڵامی ئەم پرسیارە بدرێتەوەو پێداگرى لەسەر ئەوە بکرێت کە کورد نەک هەر لە ناو مێژوودا نەبووە، بەڵکو رۆڵی گرنگیشی هەبووە لە مێژوودا، بۆ نموونە چەندین مێژوونووسی ئێمە باسی رۆڵی کورد دەکەن لە خزمەتی دەوڵەتی ئیسلامیدا. زۆرێک باسی شکاندن یان زەرەرمەندبوونی سوپاى دە هەزار کەسی گەزنەفۆن دەکەن لە کاتی تێپەڕینیاندا بە کوردستاندا. زۆرێکیش باسی ئەو خزمەتە زۆرە دەکەن کە کەسانی کورد لە مێژوودا لە رووى سیاسی و ئیدارى و بەڕێوەبردنەوە یان لە رووى کەلتووریەوە پێشکەشی عەرەب و فارس و تورکیان کردووە. لێرەدا نامانەوێت بڵێین ئەو خزمەتانە مەگەر لە رووى مەعنەویەوە بۆ ئەو تاکەکەسانەى کە پێشکەشیان کردوون ئەگینا لە رووى مێژووى نەتەوەیی و نیشتیمانی کوردیەوە بۆ ئێمە ماناو واتایەکیان نیە. بە دەربڕینێکی سادەو ساکار مێژووى کورد لەو ساتەوە دەست پێدەکات کە کورد وەکو نەتەوەو بە ناوى کوردەوە بەشداری بکات لە بەرهەمهێنانی شارستانێتی مرۆڤایەتیدا، چونکە هیچ بەشداریکرنێک بە بێ بوونی شووناسی نەتەوەیی هیچ تۆمارێک بۆ نەتەوە دەستەبەر ناکات. شووناسی نەتەوەییش بە بێ بوونی دەوڵەتی نەتەوە مانایەکی نیە. بۆیە کورد تاوەکو ئێستا هەرچیەکی کردبێت مادەم خاوەنی دەوڵەتی خۆى نەبووەو نیە، واتە لە فەرهەنگی جیهانی شووناسەکاندا شتێک نیە بە ناوى ئەمی کوردەوە. ئەو شووناسەش ئەگەر لە ئاستێکدا شووناسی کەلتوورى بێت، ئەوا لە ئاستێکی تردا شووناسی یاساییە لەو روانگەیەوە کە کورد ناوێکی تۆمارکراو و ئامادەو خاوەن شووناس بێت لە تۆمارى نەتەوە یەکگرتووەکانداو ئاڵاکەى لە ریزى ئاڵاى نەتەوەکانی تردا بشەکێـتەوە. لە راستیدا هەر نەتەوەیەک ئەم شووناسە یاساییەى نەبێت، چەندێ لە رووى کەلتوورى و زانستی و وەرزشیشەوە لە پێش بێت، ناوێکی نابێت لە ریزى ناوە خاوەن شووناسەکانداو ئەمەش دەیخاتە دەرەوەى مێژوو. بۆ نموونە نووسەرێکی پایەبەرزى وەکو یەشار کەمال بە نووسەرى تورک ناودەبرێت. مەسعود یەڵماز کاتێک گۆڵیک تۆمار دەکات کۆمێنتەرەکان بە یاریکەرى ئەڵمانی بە رەگەز تورک ناوى دەبەن. یەڵماز گۆنەى بە دەرهێنەرى تورک و بەهمەنی قوبادى بە دەرهێنەرى ئێرانی ناودەبرێن لە کاتێکدا ئەم تاکەکەسە کوردانە لە سەرئاستی جیهانیش ئامادەبوونی خۆیانیان سەلماندووە. بەڵام ئاشکرایە ئەگەر کورد خاوەنی دەوڵەتی خۆى بووایە، بێگومان هەموو ئەم ناوانەو چەندینی تریش بە کوردو کوردستانی ناودەبران.\nئێمە دەزانین بەدەستهێنانی شووناسێک کە ببێتە بنەما بۆ ئەوەى کورد بێتە ناو مێژووەوە، کۆمەڵێک بنەماى مادى و مەعنەوى پێیستە، بەڵام بە بێ پێکهاتنی دەوڵەتی کورد ئەو بنەمایانە وەکو مادەى خاو دەمێننەوە. کەواتە لێرەوە دەردەکەوێت هیچ شتێکی کورد نابێت بە سرووشتی و بارى ئاسایی وەرناگرێت تا ئەو کاتەى کە کورد دەبێتە خاوەنی دەوڵەتی نەتەوەیی خۆى، چونکە تەنیا لە دەوڵەتدا هەر نەتەوەیەک دەتوانێت گوزارشت لە بوونی خۆى بکات و بکەرێتی خۆى لەسەر زەمینەى واقیع و لە بەرامبەرو لە تەنیشت ئەوانی تردا بسەلمێنێت. ئێستا با نموونەیەکی سادە بهێنینەوە. لە ماوەى دوو ساڵ و نیوى رابردوودا کورد وەکو یەکەم هێزى کاریگەر توانیووێتی لەبەرامبەر هێزێکی تیرۆریستی وەکو داعشدا رابووەستێت و نەک هەر بەرگرى لەخۆى بکات بەڵکو ناوەندى سیاسی جیهانییش دان بەو راستیەدا دەنێت، کە لەبەرامبەر داعشدا کورد بکەرى یەکەمە. بەڵام کاتێ دێتە سەر هەر بڕیارێکی نێودەوڵەتی سەبارەت بە داعش و بە چارنووسی ناوچەکە نەک دەوڵەتە شکستخواردووە بەزیووەکەى بەغدا لەبەرامبەر داعشدا بەڵکو شێخە خاوەن دەوڵەتەکانی کەنداویش دەنگی فەرمییان لەو کۆڕو کۆبوونەوانەدا دەبێت و پرسیان پێدەکرێت، کوردیش لە دەرەوەى بازنەکەیە. هۆکارەکەشی ئەوەیە کە کورد ئەو چەترە یاساییەى نیە کە چەترى دەوڵەتە. تاوەکو ئێستاش دەبێ ئەو هاریکارییانەى بۆ هێزى پێشمەرگە لە رۆژئاواوە دێت، دەبێت بە رەزامەندى بەغداى بەزیوو لەبەردەمی داعشدا بگاتە کوردستان. هۆکارەکەش دیسان نەبوونی دەوڵەتی کوردیە.\nراستە کورد سەربارى هەموو کێشەو کەموکورتیە ناوخۆییەکانی، سەربارى هەموو ئەو قەیرانانەى کە یەخەى گرتووەو بەشێکی درووستکراوى دەرەوەیەو بەشێکیشی کە زۆرەکەیەتی دەرئەنجامی ململانێی نامەشروعی ناوەوەیەو بەشێکی لە بێ ئەزموونی و نەشارەزاییەوەیەو بەشێکی زیاتریشی لە لاوازى هەست بە بەرپرسیارێتی کردن و خەریکبوون بە بەرژەوەندى تایبەتی و حیزبیەوەیە. بەشێکی پەیوەندى بە رۆڵی نەرێنی گەنجی بێ ئەزموون و بێ پاشخانەوەیە کە لە بێبەرنامەیی حیزبی کوردی، یان بە مەبەست گەیەندراونەتە پێگەى لەوجۆرە کە هەڵەکانیان بەرهەمهێنی قەیرانی زیاترە، بەشێکیشی دەرهاوێشتەى ئەو مێژووە ناشیرینەى ململانێی نێوان ئەو نوخبە سیاسیەیە کە نیوسەدەیە لەسەر جەستەو رۆحی میللەت رق و کینەى خۆیان لە دژى یەکتر خاڵی دەکاتەوە. بەڵام بەهەموو ئەم گرفتانەشەوە، کورد ئێستا پێگەو جێگایەکی هەیە. دەبێ لەوە تێبگەین مێژوو رەوتی خۆى دەکات و ئەوەى ئێستا کورد پێیگەیشتووە بەرهەمی ئەو رەوتە سرووشتیەیە کە کۆمەڵگە لەپەرەسەندنی خۆیدا پێی دەگات. لەم رووەوە دەبێ دڵنیابین ئەگەر کورد خۆى بیەوێت هەموو ئەو قەیرانانە تێدەپەڕێنێت، بەڵام. کەواتە دەبێ لەسەر وشەى بەڵام رابووەستین و بزانین مەبەستامان لەو بەڵامە چیە. پێمباشە سەرنج بۆ ئەوە رابکێشم لە بارودۆخی شەڕى داعشدا دنیا ناچاربووە مامەڵەیەکی لەبەرچاو لەگەڵ کورددا بکات. راستە جیهانی بڕیاربەدەست دەزانێت کورد ئەو هێزەیە لەسەر زەمینەى واقیع لە شەڕیى تیرۆریستانی داعشدا ئامادەبوونی لەبەرچاوى هەیە، بۆیە بەوجۆرە مامەڵەى لەگەڵ دەکات. بە جۆرێک دەبینین هەولێر لە رووى جوڵەى دیپلۆماسیەوە لە هەموو پایتەختەکانی رۆژهەڵاتی ناوەڕاست زیاتر دەردەکەوێت و زیاترین سەردان و کۆبوونەوەى سەرۆک و وەزیرو دیپلۆمات و بەرپرسانی جیهان رەنگە لەم دوو ساڵەدا لەم شارەى ئێمە و لەگەڵ بەرپرسانی کورددا کرابێت. ئەمەش سەنگ و قورسایی کورد دەسەلمێنێت. بەڵام ئەوەى گرنگە چۆن کورد خۆی سوود لەم بایەخدان و بە ناچارى رووکردنی دنیاى بڕیار بەدەستە بۆ هەولێر لە سوودو بەرژەوەندى نەتەوەیی و نیشتیمانی خۆى بەکاردەهێنێت.\nرەنگە بەهەڵەدا نەچووبین ئەگەر بڵێین سەربارى خراپی بارى بابەتی سەبارەت بە کورد، بەڵاک کێشەى گەوهەرى ئێمە بە درێژایی مێژوو زیاتر هەڵقوڵاوى بارى خۆی یان ناوخۆیی خۆمان بووە. ئەوەش وایلێکردووین نەتوانین سوود لەو کاتانە وەربگرین کە بارى بابەتی لەبارو گونجاو بووە. واتە ئێمە خۆمان لە رابردوودا نەمانتوانیووە سوود لەو هەلانە وەربگرین کە رەخساون و ئەگەر کورد یەک دەگەن و یەک بڕیارو یەکبوو و یەکگرتوو بوایە لە رابردوودا، دەیتوانی سوود لە زۆر هەل وەربگرێت و هەنگاوى بەرەو سەربەخۆیی و پێکهێنانی دەوڵەت بنێت، کە ئەوەش تاکە دەروازەیە کورد لێیەوە بێتە ناو مێژووەوە. ئێستاش لەم بارودۆخەدا کە کوردستان بە گشتی و باشوور بە تایبەتی بووەتە جێگاى سەرنجی دنیا و نەبەزینی پێشمەرگەو خۆڕاگرییان لەبەرامبەر تیرۆریستانداو نەبوونی هەڵوێستی دیارى رەیسیزمانە لە لایەن جەماوەرى کوردستانەوە بەرامبەر بەو لێشاوى ئاوارانەى کە سەربە دەوڵەتە داگیرکەرەو وێرانکەرەکانی کوردستانن، دەرگایەکی فراوانی لەبەردەم کورددا کردووەتەوە بۆ ئەوەى هەنگاوى جیدى و چارەنووسسازانە بەرەو ئایندەى خۆى هەڵبنێت، بەڵام وەک دەبینین تاوەکو ئێستا زەمینەى ناوخۆ لەسەر ئاستی بڕیارو شێوەى کارکردنی نوخبەى سیاسی و حیزبی وەکو پێویست نیە. ئێمە دەزانین جەماوەر لە زۆر رووەوە ئەرکی خۆى جێبەجێ دەکات و ئەگەر سەرکردایەتیەکی نەتەوەیی و نیشتیمانیش هەبێت بە ئاراستەى ئامانجی باڵا کە سەربەخۆیی و پێکهێنانی دەوڵەتی کوردییە، رابەرایەتی بکات ئەوا گومانی تێدا نیە جەماوەر لێبڕاوانە دواى ئەو ئامانجە دەکەوێت. ئێمە گرفت یان قەیرانی لاوازى عەقڵێکی سیاسیمان هەیە کە بتوانێت سوود لەو هەلومەرجە بابەتیە وەربگرێت کە ئێستا هاتووەتە پێش کە گەوهەرەکەى ئەمەیە. یەکەم کورد لە باشترین بارى ئامادەبووندایە لە روانگەى ئەوانی دەرەوەى کوردەوە. مامەڵەى جیهانی دەرەوە لە گەڵ کورددا راستی ئەم بۆچوونە دەسەلمێنێت. دووەم حکومەتی ناوەندى عێراق لە خراپترین باریدایە چ لە رووى سیاسی و ئیدارى و ئابوورییەوە چی لە رووى پێگەى نێودەوڵەتیەوە. بارودۆخی سیاسی و ئابوورى و مەسەلەى دیموکراسی و ئازادیش لەو دەوڵەتانەدا کە هەریەکەیان بەشێک لە کوردستانیان داگیرکردووە خراپەو بە ئاراستەى خراپتریش دەڕوات، کورد دەتوانێت سوود لەو خاڵە لاوازەى داگیرکەرانی کوردستان بە عەرەب و تورک و فارسەوە وەربگرێت و لە جیاتی گۆرانی گوتن و خەونبینین بە بەغداو تاران و ئەنقەرەو دیمەشقەوە، پێویستە بە واقیعیانە یەکێتی و یەکبوونی کورد لە سەر جوگرافیاى کوردستان درووست بکات. بۆ ئەوەى کورد سوود لەم بارودۆخە وەربگرێت دەبێ عەقڵی تەسکی حیزبی بەلاوەبنرێت و بچووکی و پاشکۆیی بۆ داگیرکەرانی کوردستان رەتبکرێتەوەو لەبرى ئەوە هەوڵی درووستکردنی پەیوەندى هاوسەنگ بدرێت لەگەڵ بەغداو تاران و ئەنقەرەدا. هەر حیزب و تاکێکی کورد پەیوەندى خۆى و دلسۆزى خۆى بۆ عەرەب و تورک فارس پێش کارو دڵسۆزى خۆى بۆ کورد و بەرژەوەندى نەتەوەیی و نیشتیمانی بخات، دەبێ بزانێت مێژوو رەحمى پێناکات و کاتێ کورد دێـتە ناو مێژووەوە ئەو فڕێدەدرێتە سەرەنوێلکی مێژووەوە.\nجێگاى خۆیەتی ئاماژە بۆ ئەو بارودۆخە نادرووستە بکەین کە پەروەردەى شکستخواردووى حیزبی لە کوردستاندا بەرهەمیهێناوە کە ئەویش دەتوانین لە برى پەروەردەى حیزبی بە بەرنامەى حیزب بۆ گەوجاندنی ئەندام و لایەنگرانی ئەو حیزبانە بیدەینە قەڵەم کە بریتیە لە بێبەهاسەیرکردنی نەتەوەو نیشتیمان لە پەروەردەى حیزبیدا، کە دەرئەنجامی ئەوەش بریتیە لە رووخاندنی بڕواو متمانەى زۆرینەى کادیران و ئەندامان و لایەنگرانی حیزب بە سەربەخۆیی و بە درووستکردنی دەوڵەتی کوردى. بێگومان ئەمەش دوو سەرچاوەى هەیە. یەکەمیان یان ئەوەیە کە ئەم جۆرە حیزبانەى کە ئەم جۆرە پەروەردەیە دەکەن لە بنەڕەتدا بڕوایان بە سەربەخۆیی کوردستان و درووستبوونی دەوڵەتی کوردى نیە. واتە ئەمانە حیزبی بێ ستراتیژو بێ بەرنامەى نەتەوەین. هەرئەوەش وایکردوو کە ئەو حیزب و دەستەو گروپانەى دەکەونە ژێرناوى ئەم کاتیگۆرییەوە لە خراپترین کێشەى ناوخۆدان و بەردەوام لە شپرزەیی و هەڵچووندا بن و ئاراستەى ئیشکردنیان نادیارەو پەرت و بڵاون و تەنانەت تواناى هیچ جۆرە بڕیاردانێکی ئەوتۆیان نیە و هەر دەستەو گروپ و تەنانەت هەر چەند بەرپرسێکیان هەریەکە ئاوازێک دەژەنێت. ئەوەش وایکردووە کە جۆرێک لە ونبوون و سەرلێشێواوی لە ناو ئەندام و لایەنگرانی ئەو جۆرە حیزباندا درووست ببێت کە ئەوەش کاریگەرى نەرێنی لەسەر جەماوەر درووست دەکات. ئێستا کورد لە قۆناغێکدایە بە بۆچوونی هیگڵی رۆحی گشتی کۆمەڵگە بەرەو بڵندبوون و گەیشتن بە ئاستی دەوڵەت دەچێت، کاتێک حیزبێک بەرنامەى دەوڵەتی نەبێت، ماناى وایە رۆحی گشتی بڵندبوو دووچارى سەرکوتکردن و جۆرێک لە لادان دەکات. ئەو پشێوى و ململانێیانەى کە لە نێو حیزبی کوردیدا هەیەو بە ئاشکراش ململانێی فیکرى و ئایدیۆلۆجی نیە، ئەوە دەرئەنجامی سەرکوتکردن و لادانی رۆحی گشتی کۆمەڵگە یان بەلایەنی کەمەوە لادانی رۆحی گشتی ئەندام و جەماوەرى حیزبە.\nدووەم یان ئەم حیزبانە خاوەنی بڕیارى خۆیان نین و پەیوەست و وابەستەى داگیرکەرانی کوردستانن لە عەرەب و تورک و فارس، کە ئەویش لە پێناوى بەرژەوەندی حیزبی و تاکەکەسیدایە، نەک بەرژەوەندى نەتەوەیی و نیشتیمانی. لە هەردووبارەکەشدا نوخبەى سیاسی و حیزبی بەرپرسیارە چی لە گەوجاندنی جەماوەرو گەیاندنی بەو ئاستەى کە بڕواى بەسەربەخۆیى و دەوڵەت لەق بێت. یان ئەوەى کە رووبەرێک لە بەرپرس و کادیرى باڵاو مامناوەندى حیزبی کوردى راستەخۆو ناڕاستەخۆ شێوەى قسەکردن و دەربڕینەکانیان بە تایبەتی زۆرێک لەوانەى دەنگیان دەگاتە کەناڵە جۆراوجۆرەکانی راگەیاندن، رووتکراوەو بەتاڵکراوە بێت لە سادەترین توخم و رەگەزى نەتەوەیی و نیشتیمانی. بەڵێ ئەوە نوخبەى سەرەوەى سیاسی کوردیە کە ئەو جۆرە پەروەردە حیزبیەیان داهێناوەو خستوویانەتە شوێنی پەروەردەکردنی نەتەوەییانەو نیشتیمانیانەى ئەندام و لایەنگران و جەماوەرى حیزبەکانیان. ئەمەش لە ئاگاییەوە بێت یان نائاگایی دەبێتە خزمەت بە بەرژەوەندى داگیرکەرانی کوردستان و کاریگەرى نەرێنیشی لەسەر ئایندەى نەتەوەو نیشتیمان دەبێت.\nبێگومان ئێستا بارودۆخی بابەتی لەباشترین باریدایە بۆ ئەوەى کورد بڕیارى سەربەخۆیی و پێکهێنانی دەوڵەتی خۆى بدات لە باشوورى کوردستاندا. ئەوەش پێش هەموو شتێک دەبێ هەوڵبدرێت زەمینەسازى ناوخۆیی بۆ بکرێت کە بریتەیە لە چارەسەرکردنی کێشەکانی ناوخۆ چ کێشە سیاسیەکان و چ کێشە ئابوورى و داراییەکان. بەجۆرێک کە چارەسەرکردنی کێشەکانی ناوخۆ ببێتە دەروازەى زەمینەسازى بۆ یەکێتی و یەکبوونی ناوخۆ کە مەرجی یەکەمین و پێویستە بۆ ئەوەى کورد وەکو یەکەیەکی یەکگرتوو بڕیارى چارەنووسسازانەى خۆى بدات. کاتێک ئەمەش پێکدێت رێگاى یەکەمین بۆ بڕیاردانێکی لەم جۆرە گفتوگۆى هێمن و بابەتیانەو شارستانیانەیە لەگەڵ دەوڵەتی عێراقی تا بتوانرێت بە ئاشتی و بەرێکەوتن کوردستان لە عێراقی عەرەبی جیابکرێتەوە کە ئەوەش لەبەرژەوەندى ئێستاو ئایندەى هەردوولادەبێت. بێگومان کورد لێرەوە لەم دەروازەوەو تەنیا لەم دەروازەوە دێتە ناو مێژووەوەو بەشدارى بنیادنانی شارستانێتی مرۆڤایەتی دەکات وەکو بوویەکی خاوەن شووناس و ئامادە لە ریزى ئەو نەتەوانەدا کە خاوەنی دەوڵەتی سەربەخۆی خۆیانن. وەکو گوتمان بارودۆخی بابەتی لەبارە، ئەگەر دەمانەوێت بێینە ناو مێژووەوەو چیتر لە پەراوێزدا نەمێنینەوە پێویستە زەمینە بۆ بڕیاردانی سەربەخۆیی ئامادەبکەین، ئەویش بەوە دەبێت کە لە پێناوى یەکێتی و یەکبوونی هەموو نەتەوەدا هەموو کۆسپ و بەربەستەکان بڕوخێندرێن. بەرپرسیارێتی یەکەمیش لە روخاندنی بەربەستەکان و زەمینەخۆشکردن بۆ ئەو یەکێتی و یەکبوونە کە زەمانەتی بڕیاردانی سەربەخۆیی و پاراستنی ئەنجامی بڕیارەکەش دەکات پارتی دیموکراتی کوردستانە. بۆیە پێویستە پارتی لە پێناوى رێکخستنی ماڵی کورددا هیچ هەنگاوێک بە تەنازول نەزانێت و پێویستە بە جۆرێک کاربکات کە نەشیاو (مستحیل) بکات بە شیاو ( ممکن ). چونکە نەتەوە دەکەوێتە سەرووى هەموو حیزبەکانەوە بە پارتیشەوە، کەواتە هەموو حیزبەکان ئامرازن لە پێناوى ئامانجی باڵاى نەتەوەدا، کەواتە ئەگەر بەراست بڕوامان بەم بۆچوونە هەبێت دەبێ خواستی تەسکی حیزبی بکوژین هەتا ئامانجی باڵایی نەتەوەیی لە دایک بێت و گەشە بکات و بژى.\nفه‌وزی ڕه‌مزی: فره‌زوانی و فره‌لاوژه. هۆی سه‌ركه‌وتنه له سـویسرا. به‌شی دووه‌م .\nڕێبیین نەریمان: گۆڕان چی بکات.


سیناریۆکانی پاش ڕاگەیاندنی ئەنجامی هەڵبژاردنی عێراق - Mehr News Agency\nAP ١٤٠٠ Mehr ٢٦ ٠٨:٣٤\nNews Code 39627\nپاش بەڕێوەچوونی هەڵبژاردنی عێراق ئێستا ٤ سیناریۆ سەبارەت بە پێک هێنانی فراکسیۆنی زۆرینە هەیە.\nبە پێی هەواڵی مێهر، کۆمیساریای باڵای هەڵبژاردنی عێراق ئەنجامی کۆتایی هەڵبژاردنەکانی ڕاگەیاند. بە پێی ئەم راگەیندراوە ڕەوتی سەدر٧٣ کورسی بۆ خۆی دەستەبەر کرد. حیزبی تەقەدوم ٣٧ کورسی، دەوڵەتی یاسا ٣٤ کورسی، هاوپەیمانی فەتح ١٧ کورسی، حیزبی دیموکراتی کوردستان ٣٢ کورسی، عەزم ١٤ کورسی، ئیمتداد ٩ کورسی و جەیلولجەدید ٩ کورسیان بۆ خۆیان دەستەبەر کرد.\nحیزبەکان، رەوتەکان و هاوپەیمانییە سیاسییەکانی عێراق وتووێژی خۆیان بۆ پێکهێنانی فراکسیۆنی زۆرینە بە مەبەستی ناساندنی سەرۆک وەزیرانی نوێ دەست پێ کردووە. ئەمە لە حاڵێکدا ئەنجامی هەڵبژاردنەکان ناڕەزایی زۆری بەدواوە بووە. هەر لەم بارەوە شاندی هاواهەنگی شێعەکانی عێراق ناسراو بە "چوارچێوەی هاواهەنگی" ئاکامی هەڵبژاردنەکانی ڕەت کردەوە.\nهەروەها مەحموود ئەلحەیانی ئەندامی هاوپەیمانی فەتح کاردانەوەی بە هەڵبژاردنەکان نیشان دا و وتی: ئاکامی ئەم هەڵبژاردنە پیلانێکی گەورە دژی حەشدی شەعبییە. ئەمە کوودتا و کاری سیاسییە.\nسەبارەت بە پێکهێنانی فراکسیۆنی زۆرینە لە پارلەمان چەند سیناریۆ هەیە. سیناریۆی یەکەم ئەوەیە کە ڕەوتی سەدر بتوانێ لە گەڵ دیکەی حیزب و ڕەوتە سەرکەوتووەکان فراکسیۆنی زۆرینە پێک بێنێت.\nسیناریۆی دووهەم پێک هێنانی فراکسیۆنی زۆرینە لە سەر تەوەری "دەوڵەتی یاسا"یە. بە بۆنەی ئەوەی کە ڕەوتی سەدر ٧٣ کورسی بەدەست هێناوە، گەر بتوانێ ڕەزایەتی حیزب و ڕەوتە سونی و کوردە سەرکەوتووەکان وەربگرێت، بێگومان دەتوانێ فراکسیۆنی زۆرینە لە پارلەمان پێک بێنێت.\nسیناریۆی سێهەم پێکهێنانی هاوپەیمانی پارلەمانی لە نێوان محەمەد ئەلحەلبووسی، هادی عامری و سەید عەمار حەکیمە.\nسیناریۆی دیکە ئەوەیە ڕەوتی سەدر فراکسیۆنی زۆرینە پێک بێنێت و نووری مالکیش گەورەترین فراکسیۆنی ئۆپۆزیسیۆن لە پارلەمان دامەزرێنێت.


ئەکرەم محەمەد ئەمین : چەند چاوپێکەوتنێکی تەنز ئامێز . – WTARIKURD\nبەشی دووەم – کۆتایی .\nکادرێکی یەکێتی پێی خۆش بوو کەمێك سکالای دڵی لای من هەڵرێژێت و منیش فەرمومم لێکرد .\nکادر : چومەوە بۆ کوردستان لەگەڵ چەند میوانێك زۆر خۆشحال بوم و هیوای سەرکەوتنم بۆ کارەکەم ئەخواست ، ئەموت ئەگەر لەم کارە سەرکەوتوبم کۆمەلێك بەرنامەم دارشتبوو کە خزمەت بگەیەنم.\nکادر : رۆژێك پاش کۆبونەوەکان لەکاتی پشوو بوو، تەلەفونێکم بۆ هات لە نوسینگەی کاك — پێیان راگەیاندم ئێوارە کات ژمێری ٦ ئامادەبن بۆ کۆبونەوە لەگەل میوانەکان .\nچوین بۆ شوێنی کۆبونەوەکە کورێکی گەنجی مناڵ هاتە پێشوازی کە میوانی بەرپرسەکە بوو لە ئەوروپاوە گەرابۆوە هیچ بە ئاگاش نیە لە کوردایەتی، بەرپرسەکە قاچی بە خەنەوە بوو .\nکادر : باس لە سەردانەکە کرا و باسێکی مێژووی کورتی عێراق و کورد کرا ، چەند وێنەیەك گیرا بۆ راگەیاندن.\nبەیانی لە بلاو کراوەکاندا بلاو کرایەوە هیچ گرنگی بەسەردانەکە نەدرا و لە وێنەکاندا تەنها وێنەی بەرپرس و بەشێکی میوانەکان دەرچوو خۆمان هەر هیچ .\nهەموو کەسێك هەست و کەسایەتی خۆی زۆر لا بەرزتر و پارێزراوترە لەوەی بەرامبەر چاوەڕێی ئەکات .\nکاتی خۆی بە بەڕێز ( مام جەلالیان ) ئەوت بۆ هێندە گرنگی بە پارتی ئەدەیت پێش خۆتی ئەخەیت بۆ ئەندامەکانی یەکێتی جێگەی نیگەرانی بوو ئەیانوت یەکێتی ئەندازیاری راپەرینە و خاوەنی دەیان داستانی گەورە و هەزاران چالاکی بێوێنە , ئەمانە هاتنە سەر حازری بروایان بە بەرنامە و پلانەکەی یەکێتی نەبوو بە خەویان ئەزانی .\nیەکیتی خاوەنی هەزاران شەهید و برینداو کەم ئەندامە ، هەتا ماون ئەبێت مەمنونی پێشمەرگەکانی یەکێتی بن کە ئەمانی زیندوو کردەوە .\nبەلام بەڕێز (مام جەلال ) زۆر چاك پارتی ناسیبوو گوێی نەدا بە رەخنەو گللەیەکان ، ئەبوایە وەکوو منال گرنگی و بدایە پێیان و چونکە مەسەلەی کوردایەتیەکە زۆر گەورەتر بوو لای بەڕێز (مام جەلال) لە رەخنەکان .\nهەروەکوو بینیمان چۆن حوکمەتی عێراقیان هێنایەوە سەرمان لە ٣١ ئاب ، ئێستاش ئامادەن تورکیا بێنەوە سەرمان .\nبۆ لەدەست نەدانی ئەم دەسکەوتانەی کە بە خوێنی پێشمەرگەکەکانی یەکێتی نەخشێنراوە نایانەوی جارێکی تر بچنەوە ئەو خەوە قورسە ، لەبەر کێشەو ململانیەکانی نێوخۆی یەکیتی و ناتەبایی پارتە سیاسیەکانی کوردستان ئەمان خۆیان کردە خاوەن ماڵ و خاوەن ماڵ بۆتە بێگانە هەر وەکوو لەم خالانەی خوارەوە دەرئەکەوێت .\n١ – پەیمانێکی ٥٠ سالی لەگەل تورکیا بۆ فرۆشتنی نەوت ، کە لە دەستوری ١١١ عێراق رێگەنادات تەنانەت بۆ یەک سالیش ، ئایا کێ بەرپرسیارە لەداهاتی نەوت کە هی هەموو خەڵکی کوردسانە بە نەوەکانی ئایندەشەوە .\n٢ – حساب نەکردن بۆ هیچ پارتێکی سیاسی کوردستان بۆ کۆڕ و کۆبونەوەکان و سەردانەکان لەسەر ئاستی حوکمەت و سەرۆکی هەرێم .\n٣ – دانانی باڵوێز و نوسینگە پەیوەندیەکان هەڕێم و دەرەوە بە ویستی خۆیان .\n٤ – هەزار ساڵ پەیمان لەگەل تورکیا ببەستیت ئەو هەردان نانیت بە کوردا.\n٥ – ئەم جۆرە هەلس و کەوتانە لە پێناوی پاراستنی بنەمالەیەکدا هیچ قازانج ناگەیەنێت بە کورد و کوردستان ، بۆیە پێویستە ئەندامانی پارتی خۆیان تەنها بە ناونوس نەزانن لە ریزەکانی پارتیدا پێویستە هەلوێستی نیشتمانی سەروی هەموو شتێك بخەن بەرامبەر مێژوو ، سەرکردایەتی ئاگادار بکەنەوە لە سیاسەتی هەلەیان .\nچاوپێکەوتنێکمان لەگەڵ جەنابی ( وەزیری —) کرد ، بە حوکمی خزمایەتی لە ئەوروپاوە گەراوەتەوە بۆ کوردستان .\nپرسیار : کە لە ئەوروپا بویت تەنها ئەندامی یەکیتی بویت ئایا چالاکی کارە دیارەکانت چێ بوە کە وا بانگێش کرایتەوە بۆ کوردستان ؟\nوەلام : من تەنها ئەندامێکی یەکێتی بوم سەرقاڵی کاری خۆم بوم ، خزمی —— .بۆیە بانگکرامەوە .\nوەلام : بەڵێ وایە تەنها ئەمبیست .\nپرسیار : هەرچویتەوە یەکسەر بویت بە وەزیری — ئەمە چٶن بوو ، ئایا دەستت پیا کرد بۆت دەرچوو ؟\nوەلام : نەخێر خۆ ئەوانەی پێشمەرگایەتی و خەباتی سیاسیان ئەکرد وەکو من خاوەنی بروانامەن و زۆر لە منیش دڵسۆزترن ، بەلام خزمایەتی لە سەروی هەموو شتێکەوەیە .\nپرسیار: ئایا کاتی وەزیریت ویژدانت مورتاح کردوە بە خزمەت کردنی کۆمەلانی خەڵك ؟\nوەلام : بەڵێ دوو نەخۆشخانەم کردەوە بە ناوی دایك و باوکمەوە ناومناون. تا قەرزاریان نەبم .\nپرسیار : وادیارە لەسەر موچەی مانگانەی خۆت یان موڵکی باوکت هەبوو بەم شێوەیە خزمەتت کردوە ؟\nوەلام : نەخێر کاتی وەزیری هەرچی نەسریە و دەسکەوت هەبوە ناوشم کردوە ، پارەی پرۆژەکان بەشی خۆمم لێلاداوە .\nپرسیار : کەواتە لە کاتی وەزیری زۆر بێویژانیت کردوە بەرامبەر کۆمەلانی خەڵکی ، هەروەها زۆر لەو پێشمەرگە قارەمانانە و خەڵکی تێکۆشەر کە جەنابتی هێنایەوە سەر حازری هەمویان خێزان و باوك و دایکیان لە دەربەدەری و زیندانەکانی ڕژێم مانگ و سالیان بەڕێ ئەکرد، زۆر ئاواتە خوازبون ئەو قەرزەی دایك و باوکیان بدەنەوە بەلام لەبەر بێ سفەتی سەرکردایەتی و کێشەو ململانیەکان و خزم خزمێنە فریای مرۆڤە دڵسۆزەکان ناکەون .\nوەلام : تکایە کاتم نیە بۆ پرسیار ئەبێت برۆم بەلای پرۆژەکانمەوە .\n# ئەوەندەی دڵسۆزی پێشمەرگە دێرینەکان هەیە بۆ پاراستنی ناوماڵی یەکیتی سەرکردایەتی هێندە بە پەرۆش نین .\n# ئەوەندەی پێشمەرگە دێرینەکان کەس و کاری خۆیان کردە قوربانی رۆژگارە سەختەکانی خەبات و تێکۆشان زوربەی سەرکردایەتی قەیری ئەم خەباتەی یەکێتی نازانن .\n# ئەوەندەی بەرپرسی نا بەرپرس دۆخی یەکێتی بە هەل زانی بۆ کوتلە و ناوچەگەرێتی و دانانی کەسی خۆیان و خزمەت کردنیان یەك لەسەر چوواری بۆ کەسە دڵسۆز و شۆڕشگێرەکان نەکرا .\n# ئەوەندەی سەردانی کۆر و ئەوروپا ئەکرێت بۆ کاری تایبەتی ، خۆزگە جارێکیش سەردانی مالە شەهیدەکانیش بکرایە بە بەرنامە .\nزۆر راستە هەروەکوو ووتراوە خەڵکی شۆڕشگێر و دڵسۆز خەبات و قوربانی ئەدات ، کەسانی گەندەڵ و نەخۆشەکانی ناو کۆمەل بەرهەمەکەی ئەخۆن .


قۆناغی بەتەختە و بلۆکبوون – لڤین پرێس\nھەموو ئەو حوکمڕانیانەی گەیشتونەتە قۆناغی چەقبەستن و بەتەختەبوون، ئەوانەی بە ساتەوەختی بەبلۆکبوون گەیشتون ھیچ توانایەکی کارلێکردنیان لەگەڵ دەوروبەریاندا نەماوە، سەرەتا بەناو مێژوویەکی درێژی گوێنەگرتن و نەبیستن و نەبینیندا تێپەڕیون. بە جۆرێک ئیتر ھیچ توانایەکی گوێگرتنیان نەماوە، ناتوانن ببیستن و ببینن، بەرسڤیان بەرامبەر بە دەوروبەریان مردوە. نە دەنگی ناوەکیی دەبیستن و نە دەنگی دەرەکیی. منێکی نارسیستیی و ئەنانی نەخۆشیش سەرجەمی شتەکان ئاراستەدەکات و وەک سایکۆلۆژیای دەسەڵات کاردەکات.\nبەڵام ئەم دۆخە بەرە و کوێ و چیمان دەبات؟ لەدەستدانی توانای بیستن و بینین و وەڵامدانەوە چی دروستدەکات؟ ئەم فۆرمە لە حوکمڕانیی لە ئاستی کورتخایەندا ھەموو پەیوەندییەکی پۆزەتیڤ لەگەڵ ئەو ژینگە ناوەکییەدا وێراندەکات کە تیایدا ئامادەیە و بەڕێوەیدەبات، ھەروەھا ھەمان کارەسات لەناو ئەو ژینگە دەرەکییەشدا دروستدەکات کە پەیوەندار و پەیوەستە پێیەوە. ھەرچی نەبوونی بەرپرسیارێتیە دەرەنجامەکانی لە ئاستی دوورخایەندا وێرانکەرا و ترسناک دەبێت، لە ئاستی دوورخایەندا گۆڕ بۆ خۆی و بۆ ئەو کۆمەڵگایەش ھەڵدەکەنێت کە بەڕێوەیدەبات.\nئەو شانۆگەرییە بێلەزەتەی بەرامبەر بە گیراوەکانی بادینان ئەنجامدرا، ھەڵگری ھەردوو ڕەھەندە کورتخایەن و درێژخایەنە کارەساتئامێزەکەیە. ئەم تاوانە بۆ جاری سەدەم نیشانیداین ئێمە لەبەردەم دەسەڵاتێکداین ژیانی ھاوڵاتییەکانی خۆی تەواو بێنرخ و بێبەھا دەبینێت و شتێکیش بەناوی ئیرادەی چاکەکاریی و ئیرادەی بەرپرسیاریەتەوە، ناناسێت. لە دۆخێکی لەم بابەتەدا، وەک ئانتۆنیۆ گرامشی دەڵێت، دەسەڵاداران تتەنھا یەک دەرچە لەبەردەم کۆمەڵگادا دەھێڵنەوە: شەڕی دەستەویەخە.\nچۆن مەسروور بارزانی نەوتی کێڵگەی نەوتی عەین زالەی کۆنتڕۆڵکردووە\nلەبارەی ڕووداوەکەی بازگەی بان مەقان ڕوونکردنەوە دەدرێت


ماک‌بووک پرو ١٥ی تەنکتر بە رێگاوەیە؟ | kurditgroup\nماک‌بووک پرو ١٥ی تەنکتر بە رێگاوەیە؟\nبە پێی هەواڵی چەندین سەرچاوە، کومپانیای ئاپڵ سەرقاڵی تاقی کردنەوەی کومپیۆتەری ١٥ ئینجە.\nبە پێی هەواڵی [url=http://9to5mac.com/2011/10/30/apple-reportedly-completes-testing-of-15-inch-lcd-for-ultra-thin-macbook-pro/]9to5mac[/url] کە ئەویش لە [url=http://www.macotakara.jp/blog/index.php]Macotakara[/url] وەرگرتووە، ئاپڵ تاقیکارییەکانی لەسەر ١٥ ئینجیش تەواو کردووە و شاشە ئڵ‌سی‌دی LCD یەکەشی لەوانەی پێشوو تەنکترە. ئەم کومپیۆتەرە ناوی "ماک‌بووک ئایر پرو" ـ MacBook Air Proـ یە، بەڵام بە پێی هەمان سەرچاوەی پێشوو ئەم کومپیۆتەرە ناوی "ماک‌بووک پرو ـ فامیلی" ـ MacBook Pro-familjen ـ یە. بە پێی هەمان سەرچاوە، ئەو ئوپتیکاڵ درایڤە لە نێو دەچێ.\nببورە کاک حامید مەبەستت کومپیۆتەری ١٥ ئینجە. مبەستت شاشەکەی بو\nتێبینییەکی چكۆلە: لە کوردیدا دەمێكە بە ئینچ دەڵێن (گرێ).\nزمانیار کاکە گیان لە کوردیش هەر بە ئینج زیاتر ناوی دەبەن\nسپاس کاکە زمانیار بۆ تێبی، بەڵام نینج پێوەرەیەکی نێونەتەوەییە و ستاندارێکی جیهانیە. گرێش وەک وەرەق و دەفتەرەکەی لێ هات کە تەنیا لە نێو کوردا باوە و هیچ ستاندارێکی ناوچەییشی نیە تاکوو بگا بە نێونەتەوەیی. بۆ هاومانا رەنگە باش بێ بەڵام بۆ هەواڵ و دەق نابێ. دیستان سپاس و دەسخۆش.\nسوپاس لۆ تۆش.\nبەپێچەوانەوە، کورد پێویستی بەوە نییە وشەکانی زمانەکەی ببێتە جیهانی یان گەردوونی وهتد... ئەوەی گرنگە ئێمە وشەکەمان هەیە پێویستە بەکاریشی بهێنین لە هەرکوێیەك بێت نەخوازەڵڵا لە هەواڵ و دەقی زانستی و تەکنەلۆجیدا. بڕوانە سویدییەکان بزانە بە گرێ دەڵێن چی -بۆ خۆشتان زۆر لە سوید ژیاون- واژەی (TUM)یان بۆ داناوە و تەنانەت لای وان لە کوولەکەی تەڕیشدا (inch) باسی نییە؛ عەرەبەكانیش هەروەتر، ئەوانیش (بوصة) بەكار دەهێنن. بەنەوتراوی نەمێنێتەوە کە (گرێ)ی کوردی لە گرێی پەنجەکانی دەستەوە سەرچاوە دەگرێت کە مەودای هەریەکیان بۆ ئەوی تر نزیکەی ٢سم و نیوە و ئەمەش زۆر ژیربێژانەیە بۆ یەکەیەکی پێوانە کە دریژییەکەی (٢.٥٤سم)ە؛ ڕیشەی (tum)ی سویدییەکانیش بە سەلیقەی زمانیاریم دەگەڕێتەوە بۆ وشەی (tumma) کە واتای پەنجەی بەرانە یاخود سپێكوژە دەدات و لەتەك (thumb)ی ئینگلیزیدا هاوڕەگ و وێکچووشن. تەنیا میللەتێك من بزانم فارسن کە دەڵێن (اینچ)، کە ئەمەش بۆ فارسی نامۆ نییە، وەکوو فارسەکان خۆیان دانیان پیاناوە لە (٧٠%)ی عەرەبییە و باقییەکەی هەندێ ئینگلیزی، فەرەنسی و ڕووسی و تەنیا پجێکی دەمێنێتەوە بۆ فارسیی ڕەسەن، گەر ریشەی هەبێت! کەجی کورد تەنیا بۆ وشەیەکی وەکوو گەسك (١٣) وشەی هەیە. بشبوورن سەرم ئێشاندن!\nسپاس بۆ روونکردنەوەکەت. بەڵام بۆ کەسێکی وەک جەنابت کە لە زمان دەزانی زۆر سەیرە کە زمانی کوردی لەگەڵ زمانی سویدی و عەرەبی هەڵدەسەنگێنی. سویدیەکان زیاتر لە ٣٠٠ هەزار وەشەی تۆمار کراویان هەیە. ئێمە چەندە! کەس نازانێ. ئەوان ئەگەر نەشیان بێ قەرز دەکەن، بە پێچەوانەی ئێمە کە وەک ئۆسای ناشاڕەزا هەرکەسەو بۆ خۆی بۆی دادەتاشێ. عەرەب بۆ وشتر و بۆ شێر و لەو جۆرە ئاژەڵانە زیاتر لە ٣٠ هاوماڵیان هەیە، با لە یەکتری تێنگەن بەڵام وەک بەڵگەی تۆمار کراو هەیانە، ئێمە چەندەمان هەیە؟ هەموو کەس دەزانێ کە ئینج فارسی نیە و پێوەرەیەکی نێونەتەوەییە با هێندێک نەتەوە و زمانیتر "گرێ" بەکار بێنن. بەڵام لات وا نیە کە لەگەڵ گرێی "گرێ کوێرە" کە هەمووی ٢ میلم نیە لێیان تێک ناچێ؟! زۆر سەیرە کە لە کاتێکدا ستانداردێکی نێونەتەوەیی بۆ پێوان هەیە، ئێمە بە زۆری زۆرداری بماهەوێ بیگۆڕین! ئەم پێوەرە خۆ هی پار و پێرار نیە و لەوەتا هەیە بە هاوتەریب لەگەڵ سانتیمیتردا بەکار دێ، بۆ کورد نابێ بزانێ ئینج چیە و چەند میلیمیترە؟!\nمن تاکوو ئێستاشی لەگەڵ بێ لە هیچ سەرچاوەیەکدا نەمدیوە کە نووسرابێ ٧٠ لە سەددی زمانی فارسی عەرەبی و هیترە، کەسیش ناتوانێ بەشێوەی فەرمی ئەمە بسەلمێنێ، لە کاتێکدا ئێمە هێشتا نازانین زمانی فارسی چەند وشەیی هەیە، زۆریش زەحمەتە بزانی لە چەندا چەندەی فارسی نیە. دەیان و سەدان و رەنگە زیاتر وشەی کوردی و فارسی وەک یەکن، رەنگە تەنیا شێوازی نووسینەکەیان جیاواز بێ، ئەوی ئەوانە هی کام زمانن؟ لە پێشدا هی کامیان بوو و کامیان دواتر دزیوەیە یان بە قەرزی بەکاری دێنێ؟ ئەمانە باسگەلێکن کە بە هۆی کەسانی شارەزا و پسپۆرەوە لێکۆلینەوەیەکی قوڵیان دەوێ کە بە داخەوە کورد لەو بوارەدا زۆر کول و داماوە و تاکوو ئێستا لێکۆڵینەوەیەکی باشی بنەڕەتیی بە خۆیەوە نەدیوە.\nسەبارەت بە زمانی فارسی، ئەوە قسەی عەرەبن و ناهەقیشیان نییە، تازە قورئان و ئەدەبیاتێک لایان چەسپیوە و پێیان وایە هەموو فارس لەوانی دزیوە.\nیەک تۆز بابگەڕێنەوە ئەو سەردەمەی عەرەب وەکو نەتەوە ئاین بەرپابوو، ماقوڵ نییە فارس و ئەدەبیاتی فارسی و دەوڵەت و شانشینێک بە زمانی فارسی هەبوون و هەروەها یاسا و دراویش و بازاڕیش (دراو هەر بیزەنتی بوو) لەو ناوچانەی کە عەرەب هەبوون. کە وەکو هۆز ژیاون نەک دەوڵەت هەرگیز، ئەوان لە عەرەب دزیبێ!! ئەمە کاتێک کە لەسەر دەمی خەلیفەی ٥ ئەمەوی " عەبدولمەلیک کوڕی مەروان کوڕی حەکەم" بە زۆری بیری نەتەوەیی حەجاج کوڕی یوسف@ یەکەم پارەی بە عەرەبی و ئیسلامی دەرچوو و دەواوین و یاسای دەوڵەت هەمووی فارسی بوو (٦٨٥/٧٠٥) زاینی.\nهیچ سەلماندێک و لۆجیکێک ناتوانێ پێچەوانەکەی بسەلمێنی، کەواتە دەبێت عەرەب لەوانی وەرگرتووە و کە دروست وایە و سەپێندراوە و چەسپاوە. نمونەی شتی وا زۆرن لە جیهان و نوێ نییە.\nوەكوو تاکەکەس هەرکەس ئازادە تەنانەت زمانێكیش بەکار بهێنێت کە تەنیا خۆی تێیبگات، بەڵام وەك وتم سەردەمێكە کورد (گرێ) بەکار دەهێنێت (سەیری وێنەی هاوپێچ بكە)، دەبینیت کە ئەوە ئەو مامۆستا بەڕێزانەی كۆڕی زانیاریی كورد دایانناوە لە بەغدا و هەموویشیان شارەزا و پسپۆڕ بوون و هەن لە زمانی كوردیدا. ئیتر جەنابت یان کەسێكی تر لەگەڵ گرێكوێرەدا لێیان تێكبچێت، ئەوە کێشەی خۆتانە، نەك زمان و وشەكانی، چونكە وشەمان زۆرن كە زیاتر لە یەك واتا دەبەخشن و ئەوە تەنیا ئەو پێوەندییەیە کە تێیدا بەکار دێت، دیاریی دەکات کە مەبەست پێی کام واتایەتی.\nپەکكوو كە پێت شەرمە یاخود نابەجێیە زمانی شیرین و دەوڵەمەندی كوردی لەگەڵ عەرەبی و سویدیدا هاوشان بزانیت. ڕاستە کورد هەلی نەبووە زمانەکەی وەکوو زمانێکی فەرمیی دەوڵەت بەكار بهێنێت، بەڵام زۆر ئاشکرا و بەڵگەنەویستە کە کوردی هەر زۆر لە سویدی دەوڵەمەندترە و گەر هاوشانی عەرەبیش نەبێت لێی کەمتر نییە. بەداخەوە هەر ئەم جۆرە بیرکردنەوەیە (خۆبەکەمزانین) بوو کە هێشتا گەورەترین ئاپۆڕەی کورد لە هەر چوار پارچەکە واتە (کوردانی باکوور) زۆر درەنگ خەبەریان لە کۆیلەیەتی و چەوسانەوەی خۆیان بووەوە. باسی وشەی تۆمارکراوی سویدیشت کردووە، کاکە خۆ زمان بریتی نییە لەو وشانەی کە ئەکادیمیایەك تۆماری کردوون!!! كورد هەر بنزاراوەیەکی دەئەوەندەی (دەقاتی) سویدیی پرلەقەرز وشەی هەیە.\nهەرچەند وەكوو وتووتتە ئەوە پسپۆڕ و شارەزای دەوێت کە بزانن زمانی فارسی چەند وشەی هەیە، بەڵام مانگ بەچاو دیارە و بە پەنجە هێمای بۆ دەکەن؛ بەڵێ ئەگەر کوردیش وەکوو فارس ئەو خواستنە بەرفراوان و بێسەروبەرەی بکردایە (بەتایبەت کە بێدەوڵەتیشە، بیانووی باشی هەبوو)، ئێستا دەمانگوت هەموو زمانەکانی دونیا لە کوردی وەرگیراون، چونکە هەموو واژەکانی زمانانی دونیامان دەدزی و بە هی خۆمانمان دەژمارد!!! بەڵام سوپاس بۆ خوا كورد لە هەموو شتێكدا ڕەوشتبەرزی پیشان داوە و ئەمەشی پێ نەشیاو و شاق بووە. تەنیا بۆ بەرچاوڕوونی ئەگەر لە (مشتقات)ی وشە عەرەبییەكان شارەزاییتان هەبێت، ئەوكات دەزانن لە نیوە زیاتری فارسی لەو (مشتقات)ە پێکهاتووە: (قسم، مقسوم، تقسیم، قسمت، قاسم؛ فعل، فاعل، مفعول و هەتا ئەو کۆتایییەی کە هەر نایەت)....\nکاکە زمانیار، رەنگە بزانی کە زمان ئامرێزێکی پێوەنیە بۆ تێگەیشتنی خەڵکی لە یەکتر، چۆن تاکە کەس دەتوانێ زمانێکی بۆ خۆی هەبێ؟ ئایا بۆ ئەوەیە کە لەگەڵ خۆی قسە بکا و خۆی لە خۆی تێبگەیەنێ؟!\nدواتریش ئێمە نابێ بەرچاوتەنگ بین و خۆمان لە خەڵکیتر پێ زل و گەورەتر بێ. بۆ و بە چ هۆیەک دەبێ ئێمە زمانی کوردی لەگەڵ زمانی تر هەڵەسەنگێنین؟ ئایا بەڵگەیەکی هێندە پتەو بە دەستەوەیە؟ ئێستاشی لەگەڵ بێ گۆڕێکی ئاکادیمی و بڕیادەرمان نیە بەڵام زمانەکانیتر زیاتر لە دەیان و بگرە زیاتر لە یەک سەدەیشە هەیانە و بەردەوام وشە تۆمار دەکەن. تو شەرەف ئەوە کۆڕە تۆ بۆ نموونە کتێبەکەیانت هێناوەتەوە و وێنەی فەرهەنگەکەیانت داناوە کە یەکیشیان بە کوردی ناوی خۆی نەنووسیوە!! من پێوم سەیرە کابرا خۆی بە کورد بزانێ و فەرهەنگێک بۆ خەڵکەکەی خۆی بنووسێ بەڵام هێشتا ناوە کوردییەکەی خۆی نەنووسیوە. دەزانی سەقەتی ئێمەی کورد لە کوێدایە؟ لە خۆ بە زلزانی بە گۆترەییماندایە. من میللەتی کوردم خۆش دەوێ، رەنگە نەشزانی ساڵها من زەحمەتم بۆ ئەو ئاو و خاکە کێشاوە و خوێنیشم بۆ داوە. خۆشم دەوێ و ئامادەشم گیانی بۆ بدەم، بەڵام هەرگیز بە گۆترە و بە بێ بەڵگە ئامادە نیم زمانی کوردی فەرز بکەم بە سەر زمانی دیکەدا، ئەگەر جەنابیشت بەڵگەت هەیە فەرموو پیشانی بدە. بەڵگەیەک کە بەراستی بیسەلمێنێ کە زمانی کوردی لە زمانەکایتر دەوڵەمەندترە، بە قسە هەموو شتمان هەیە بەڵام بە نووسراوە و بە بەڵگە خەڵکی باوەڕ دەکا. دەزانی زمانەکەمان چەند وشەی هەیە؟ چەندەی قەرزکراو و چەندەی رەسەنە، یان چەندەی لێ دزراوە و لە زمانەکانیتردا بەکار دێ؟ ئەمانە و دەیان پرسی تر وا لە مرۆڤ دەکا کە باوەڕ بە بێ سەروبەرەیی کورد و زمانەکەی بێنێ. من زمانی خۆم خۆش دەوێ فێریشی بووم و پێشی دەنووسم، شازنیشم ئەوەیە کە بە لەت و کوتیش بێ لە چەند زاراوەی دیکەشی تێدەگەم. بەڵام ئەمانە وا لە من ناکا کە زمانی کوردیم لە سویدی و عەرەبی و لە هیچ زمانێکیتر پێ دەوڵەمەندتر بێ. بەڵام رۆژێک زمانی کوردیش گەیشتە ئەو ئاستە ئەوا منیش شانازی بە هەموو وشەکانیەوە دەکەم، هەرگیزیش ئامادە ماف بە کەس نادەم هەروەک تاکوو ئێستاش بە کردەوە نیشانم داوە کەس سووکایەتی بە زمانەکەم بکا.\nتکاشت لێ دەکەم بە لای منەوە باسی رەوش بەرزی کورد مەکە کاتێک دەڵێی :"بەڵام سوپاس بۆ خوا كورد لە هەموو شتێكدا ڕەوشتبەرزی پیشان داوە" خەریکە خوێنم بڕچێ. ئەوە سەدان ساڵە پێچەوانەی ئەو بۆچوونەی جەنابت دەسەلمێنین، خۆکوژی شەڕی نێوخۆیی، سەربڕین و گوێ و لووت بڕین، خۆ بە کەم زانین جاشیەتی خۆرۆشتن سوێند خواردنی بە درۆ بۆ تاوانبار کردنی یەکتری، ئیتر نازانم لە کام رەوشتی خراپ بۆت باس بکەم کە کورد نەیکردووە. لووت و گوێی ژن و کچ کردن، گەورە بە چووکە، منداڵی ناو لانک مارە کردن، چەند ژنە کە ئێستا تازە بە تازەیی پارلەمانەکەمان بڕیای لەسەر دەدا! بەتایبەتی خۆفرۆشی و جاشیەتی ئەوەندەی لە نێو کورددا باوە لە هیچ نەتەوەیەکیتردا نیە، ئەگەریش هەبێ بە رادەی ئێمەی کورد نیە. تۆ سەیری ئەم کوردە هەژارە بکە کە ئێستاش لە کوێستانەکانی کوردستاندا رۆژ نەی جاشە کورد نەچێتە سەریان و لێیان نەکوژێ و کوردی بەشی تر دەسخۆشانەیان پێ دەڵێ!\nخەریکە لە باسەکە دەچمە دەرەوە، بە هیوای ئەوە هەرگیز خۆمان لە خەڵکانیتر پێ زیاد نەبێ چوونکە هەر ئەم خۆ بە زلل زانینانە وای لێ کردووین کە بە شێوەیەکی دروست و رێکوپێک بیرمان بەکار نەهێنین و تەنیا بە گۆترە شانازی بە خۆمان بکەین.\nئەوەی کاکە سیاش نووسیوەیەتی زۆر راستە. بەڵام دوای هێرشی عومەری کوڕی خەتاب کە نامەیەک بۆ پاشای ئێران دەنووسێ کە ببن بە یەکتاپەرەست، پاشای ئیران وڵامی دەداتەوە کە قوڕ بە سەرتان ئێمە سەندان ساڵە یەکتاپەرستین، ئێوە ئێستا دەتانەوێ یەکتاپەرەستی پیشانی ئێمە بدەن، مارمێلووک خۆرە پێ پەتیانە... ئەم نامانە لە موزەیەکی بریتانیادا پارێزراون و لە لایەن هاوڕێی بەڕێزی من کاک حەمید تەیمووریەوە کراون بە کوردی... دوایە کە عومەر بە خۆی و لەشکرەکەیەوە هاتن و ئێرانیان بێجگە لە هەورامان داگیر کرد، هەموو کتێبەخانەکانی ئەو وڵاتەیان ئاگر تێبەردا و ئەوەشی پێیان خۆش بوو لەگەڵ خۆیان بردوویانە، هەر بۆیە ئەوەی کاک سیا دەڵێ راستە بەڵام ئەگەر ئێمە سەیری پێشەکی فەرهەنگی هەمبانەبۆرینە بکەین لەوێدا باسی هاوناوەکانی شێر و وشتر لە عەرەبی دەکا کە زیاتر لە بیست و لەوە زیاتریش هاوناو یان هاومانایان هەیە. کورد درۆیان نەکردووە کە وتوویانە: ئەو نانە نانە ئێستا لە خوانە. ئێستا ئێمە چیمان هەیە و ئەوانیش چیان هەیە! سەرکەوتوو بن و بۆ پێشەوە بۆ کۆمڵگایەکی بێ درۆ و ریا و بە فەرهەنگ.\nئەزیزم، من مەبەستم ئەوە بوو سەربەستی لەوەی چۆن دەدوێیت، نەك بێم و باسی گووگڵ ترانسلەیتت لۆ بکەم. ئەم هەویرەش جەنابتان خەریکنی ئاو زۆر دەبات و ئێرەش جێی ئەو هەموو چەلەحانێیە نەبوو بینووسن.\nئەوە هیچ بەڵگە نییە لەسەر کوردنەبوونی ئەو مامۆستا بەڕێزانە، کە (جمال عبدول) ئێستاش وا بەردەوامە لە کاروانی خزمەت بە زمانی کوردی لە سلێمانی و چەندین فەرهەنگ و کتێبی نایابی بۆ کوردی نووسیوە. ئاخر تۆ بدەبێت زانیت کە ئەو فەرهەنگە لە ناوەڕاستی هەشتاکاندا نووسراوە و هێشتاش خەرمان بەرەكەت کە لەو سەردەمی بترۆپکی ەعسیزمەدا توانیویانە بە چاپی بگەیەنن. خۆ جەنابت هێشتا ناوەکەت بە لاتینی نووسراوە و گەر بکرێت بە سۆرانی ئەوە دەبێت (هامید) نەك حامید. گەر بڵێیت ناوەکەشت عەرەبییە، ئەوا ناوی ئەو نووسەرانەش هەموویان عەرەبین بێجگە لە دوو ناویان کە کوردین و گەر باش سەرنج بدەیت، دەبینیت کە بە کوردییەکی زۆر جوان نووسراوە (شاڵی و هەورامانی).\nئێستاشی لەگەڵ بێت، وەکوو کاك دیاکۆش لە چاوپێکەوتنەکانیدا ئاماژەی پێداوە، پێم وایە زمانی کوردی ئەوەندە دەوڵەمەندە کە دەکرێت زمانی تەکنەلۆجیای زانیاری و بگرە گشت زانستەکانی تریشی پێبنووسرێتەوە.\nتەنیا مەبەستم ئەوە بوو کە بەکورتی و پوختی پێتانبڵێم (گرێ) کوردیی (inch)ە. ئەگەریش پێتان بەریخواردووە، دیسان ئازادن کە چئ بەکار دەهێنن، بەڵام سووکایەتی و قسەی ناشیرین بە ئایین لە هیچ کوێدا جێی نابێتەوە بەتایبەت لە سەکۆیەکی تایبەت بە ئای‌تیدا.\nمن قەت خۆمم لە کەسی تر گەورەتر و زلتر نەگرتووە، بەڵکوو ئامادە نیم خۆم کەمتر بگرم، هەر ئەوەندە و تکایە لێکدانەوەی هەڵە بۆ وتەکانم مەکە. ئەوەش کە سەبارەت بە فارسی نووسیومە بەبەڵگەوە وتوومە. کاتێکیش باسی ڕەوشتبەرزیم کردووە، باش دەزانیت مەبەستم لە هیچ حیزب و دەستە و گرۆ و تاقم نییە کە وەك خۆت ئاماژەت پێداوە پێکهێنەری سەرەکیی نەهامەتییەکانی میللەتی کوردن، بەڵکوو من مەبەستم لە میللەتی ڕەمەکیی کوردی کڵۆڵە کە سەرەڕای ئەو چارەڕەشییانەش دزی نەکردۆتە پیشە و زمانەکەی خۆی بەو هەموو سنوورداری و بێدەوڵەتییەوە پاراستووە و پەرەی پێداوە. ئیتر ئەمە دوا لێدوانمە و گەر ئەوەندە بیرتەسك بن و بەبێ هۆ قسەی لابەلا بە ئایین و کەسێتی خەڵك بکەن، حەز دەکەن هیچ ڕایەك لەسەر بابەت و بۆچوونەکانتان دەرنابڕم و هیوادارم باشیش بزانن کە درۆ و ڕیا و بێفەرهەنگی پیشەی بەندە نییە و هەر کارێك خوازیاری خۆی هەیە.\nکاکە با کۆتایی بەم باسە بێنین و لە سەری نەچین، من ئەگەر بە کوردی فەرهەنگ بنووسم ناوەکەی خۆشم بە کوردی دەنووسم، مەبەستم ئەوەیە کە ئەو پرۆفیسۆر و دوکتورە کوردانە کە جەنابت شانازییان پێوە دەکەی، تەنانەت ناوەکانی خۆشیان بە کوردی نەنووسیوە، ئیتر من بۆ شانازیان پێوە بکەم؟ یان نیوەی بە کوردی و نیوەیان بە عەرەبی نووسیوە! قەبێحتر لەوەش ئەوەیە کە ئەوان فەرهەنگیان وەرگێڕاوە نەک دانیشن بۆ خۆیان بینووسن، ئەمەش کارێکی زۆر سەیرە کە رەنگە بەراستی هەر لە خەڵکانی ئەوێ بوەشێتەوە. بۆ ئەوەش کە برای بەڕێزم کاک دیاکۆ لە وتووێژەکانیدا لە سەرزمانی کوردی چ وتووە و چ دەڵێ کەیفی خۆیەتی منیش دەتوانم بە پێچەوانەکەی بڵێم خۆ ئەمە نابێتە بەڵگە، ئایا ئەوان دەزانن زمانەکەمان چەند وشەیە؟ بە بڕوای من تاکوو زۆرشتی ورد روون نەبێتەوە و شتێکی زیندوومان لەبەردەستا نەبێ ناتوانین لە خۆوە قسە بکەین. من دەزانم جەنابیان چەندە خەمخۆر و دڵسۆزی زمانەکەمانە بەڵام تەنیا قسەی کەسێک نابێتە بەگڵگە بۆ ئەوە پشتی پێ ببەستی. بەڵێ لە بواری ئامرازی کشت و کاڵ و کەرەستەی بەکارهێنان بۆ بەرهەم هێنان لە لادێکاندا زمانی ئێمە دەوڵەمەندە بەڵام ئەمە ئەوە ناهێنێ کە بڵێیین خۆی لە شانی زمانە دەوڵەمەندەکان دەدا.\nمن یەکەم جار بۆم نووسیت کە گرێ وە هاومانا باشە بەڵام وەک پێوەرەیەکی پێواندنی نێونەتەوەیی بەکەک نایە، هەموو دونیان دەزانێ ئینج چیە ناوێکی ئینگلیزییە و تۆمار کراوە بەڵام لە کوێ دەزانن گرێ یانێ چی کە ئێمە خۆشمان نازانین مانای چیە!؟ لە سەرچاوەکەشیدا هەر ئینج نووسراوە، رەنگە سەیری سەرچاوە سەرەکییەکەی هەواڵەکەت نەکردبێ. بێجگە لەمەش من هەواڵم کردووە بە کوردی زۆر نەهاتووم زمانی کوردی فێری خەڵک بکەم، ئامانجی سەرەکی هەواڵیش ئەوەیە کە خەڵکی لە مەبەست تێبگەن.\nپێشم سەیرە کە ناوی منت بە نموونە هێناوەتەوە! پێت وایە لاتینی "ح"ی هەیە تاکوو ناوەکەی من وەک خۆی بنووسن؟ یان مەبەستت چیە؟ من رەنگە پێش ئەوەش لە دایک ببم ئەو ناوەم بەسەردا سەپابێ، ئێستاش بە سۆرانی ئەگەر بینووسم و هەموو جارێکیش وام کردووە، فۆرمێکی سۆرانیم پێداوە. بەڵام خراوتر ئەوەیە کە مرۆڤ لە تەمەنێکی گەورەتردا ناوێک بۆ خۆی دیاری بکا کە بە راستی ناوی نیە! پێکهاتەی زمان + یار کە لە دوو وشە دروست بووە هیچکامیان ناو نین! مەبەست چیە؟ یاری زمان دەدا، هاوڕێی زمانە و یان لەگەڵ زمان هاوڕێی و هاوکارە، کە هیچکامیان ناو نین. ئەم هەویرەی کە باسی دەکەی بۆ خۆت شێلاوتە نە من، هەربۆیەش بە کەیفی خۆت ئاوی تێکە، من لەمە زیاتر لەسەر ئەم باسە ناچم. ئەگەر دەتەوێ لە سەکۆی زمانی کوردیدا بە وردی و بە درێژی باسی دەکەین.\nبەڵاشەمە سەیرە کە دەڵێ: پێکهێنەری سەرەکیی نەهامەتییەکانی میللەتی کوردن. چوونکە لە هەموو دونیای دیموکراتیدا ئەوانن کە بۆ کۆمەڵگایەکی دیموکراتی و مرۆڤانە تێدەکۆشن، چی بوو کە لە کوردستاندا بوو بە پێچەوانە؟ لە لایەکەوە تاریفی کورد و زمانەکەی دەکەی لە لایەکەوە حیزبەکانیان کە هەڵقوڵاوی نێو ئەو کۆمەڵگایەن و خەڵکی هەڵیبژاردوون بە هۆکاری نەهامەتییەکان دادەنێی ئەمە چەندی بە چەندە؟ من نامهەوێ بەگریان لێ بکەم رەنگە لە تۆش زیاتر دڵم پڕ بێ لێیان بەڵام ئەوانە لەو کۆمەڵگایە هەڵقوڵیون کە جەنابت بەردی پێشکەوتنی زمانەکەیان لە سینگ دەدەی. سەرکەتوو بی.\nدیسانیش رێزم بۆت هەیە و لەو باوەڕەشدام کە دەبێ ئەم باسانە بکرێن بۆ ئەوە روون بێتەوە.\nکاک حامید، خۆزگە لە کشتوکاڵیشدا وابوونایە. بیرمە کاک بەکر شوانی وتی بێجگە لە تەلەفزیۆن و سەتەلایت و تراکتۆری فۆرگەسن، دێی ئێمە و خەڵک و بەرووبووم و پێشکەوتنی وەکو هەزار ساڵ بەر لەئێستەیە لە ڕووی جۆرایەتی و چەندایەتی دەیان جاریش کەمی کردووە.\nتۆ یەکجار بڕۆ ڤیستیڤاڵی بەربووم و جوتیارانەوە، ماڵت ئاوابێت گرێ یان گرێدان کابرایەکی ئەڵمان بەس باسی ئەوەی دەکرد کە ٢٧ جۆرە گرێدانی پەتیان هەیە. ماست لای خۆمان و پەنیر و سپییای هەر ئەوەی باو باپیرانە (هێشتا کەمتری کردووە) خۆت باش دەزانی سپییای چەند هەزار جۆری هەیە لەم ئەوروپایە.\nمن وەکو خۆم سیامەند، گاڵتەم بە ناسیۆنالیزم دێت و پێم وایە هاوشانی و ئاین و دەردەکانی ترە، تەنها ئامرازێکە بۆ لغاوکردن و دەسەڵات و کوێلەکردن. دەی وەرە ٢٢ ساڵە لە سێ پارێزگاین، وەزیرێک هی سلێمانی بێت، دەبێت جێگرەکەی هی هەولێر بێت، قسەی کەسیشیان لای ئەوەی تر ناخوات.پێش ئەوەی چوار پارچە و پێنج پارچە لەیەکدەین، ئەوانەی کە ژێردەستی کوردن چییان کردووە!؟ وە دەوڵەت و حوکمڕانی کوردی، چەند ئەرمینیا بە پشتگیری ئەوروپا و لۆبی ئەرمەنی لە جیهان، خۆشیی و سەرفرازی و ئازادی بۆ میللەتەکەی هێنا، ئێمەش ئەوەندە گەر خراپتر نەبێ!\nباسەکە لە ئایتییەوە دەرچوو، جا لە کوێ خۆی دەگرێتەوە!؟


هێزی پشتیوانی لە دیمەشقەوە بەرەو حەجەر ئەسوەد دەچن بۆ بەهێزکردنی ریزی هێزەکانی رژێمی سوریا کە شەڕی رێکخراوی 'دەوڵەتی ئیسلامی' (داعش) دەکەن لە ناوچەكه و نزیکی کەمپی یەرموکی ئاوارە فەلەستینیەکان. [خاوەنی وێنە: بەها سەهلی]\nشەڕی توند بەردەوامبوو لە دووشەممە (7 ئایار) لە کەمپی ئاوارە فەلەستینیەکانی یەرموكی باشوری دیمەشق لەنێوان رژێمی سوریا و رێکخراوی "دەوڵەتی ئیسلامی" (داعش)دا.\nچالاکوانێكی ناوچەکە، بەها سەهلی، بە دیارونای وت سوپای سوریا و میلیشیا فەلەستینی و لوبنانی و سورییەکانی هاوپەیمانی لە ناوەندی نیسانەوە شەڕی داعش دەکەن لەنێو کەمپی یەرموك و قەزای حەجەر ئەسوەدی هاوسێیدا.\nوتی موشەك و هێرشی ئاسمانی بەردەوامە لە کوتانی پێگەكانی چەکداران لەم ناوچانەدا، بەجۆرێك هەردوولا قوربانی زۆریان داوە لەم چەند کاتژمێره‌ی دواییدا.\nسەهلی وتی: "ئەمە رێژەیەکی بەرزی قوربانییه چونکە ئەم دوو ناوچەیە یەکتردەبڕن و هەردوولا رووبەڕووی یه‌كتر ده‌كه‌نه‌وه لە پێکدادانەکەدا."\nپاسه‌كان چاوەڕواندەکەن لە ناوچەیه‌كی گردبوونەوە لە باشوری دیمەشق بۆ گواستنەوەی چەکدارانی ئۆپۆزسیۆن بۆ بەشەکانی باکوری سوریا. [خاوەنی وێنە: بەها سەهلی]\nوتی زیاد لە 30 سەربازی سوری و چەکداری میلیشیای هاوپەیمان لە 36 کاتژمێری رابردوودا کوژراون.\nئەندامانی داعش چەندین سەربازی رژێمیان دەستگیرکرد و رایانگەیاند دووانیان لەسێدارەداوە کە لە شەڕی بەردەوامی حەجەر ئەسوەدا گیراون.\nسەهلی وتی بە بڵاوکردنەوەی وێنەی لەسێدارەدانەکان، "پێدەچیت داعش هەوڵبدات ترس بڵاوبکاتەوە لەنێو ریزی هێرشکاراندا وه‌ك ئاماژه‌یه‌ك بەوەی هه‌ر ده‌كوژرێن، لە شەڕدا بێت یان له‌سێدارەدان ئه‌گەر دەستگیربکرێن".\nئەو وێنانەی لەسەر ئینتەرنێت بڵاوکرانەوە قوربانیان پیشانده‌ده‌ن بە جلی پرتەقاڵیەوە -- کە نیشانەیه‌كی ئاسایی گروپەکەیە بۆ ئەو کەسانەی خەریکە لەسێدارە دەدرێن.\nهێرشی لێدان و دەرچوون\nروانگەی سوری بۆ چاودێری مافەکانی مرۆڤ رایگەیاند كه هێزەکانی رژێم هەوڵی کۆتاییهێنان بە پێگەی داعش دەدەن لە کەمپی یەرموك و حەجەر ئەسوەدا و هەفتەی رابردوو تونییان رێگەیەك داببڕن کە ئەم دوو ناوچەیەی پێکەوە دەبەستەوە.\nبەڵام ئاژانسی فرانس پرێس رایگەیاند كه داعش دژەهێرشێکی کرد لە کۆتایی هەفتەدا و رێگەکەی کردەوە.\nبەڕێوەبەری روانگەکە، رامی عەبدولڕەحمان، وتی: "ئۆپەراسیۆنی لێدان و دەرچوون لەوکاتەوە بەردەوامە و بەگشتی 31 لە هێزەکانی رژێمیان کوشتووە، زیاتر لە کەمیندا."\nوتی: "لەوکاتەوە رژێم بەهێواشی پێشڕەویدەکات و هەندێك پێگە و بینای گرتووە، بەڵام لە شەممەوە هیچ پێشڕەوییەکی ستراتیژی نەبووە."\nهێزەکانی رژێم له‌سه‌دا 60 حەجەر ئەسوەدیان لەدەستدایە، لەکاتێکدا هێشتا داعش زیاد لە له‌سه‌دا 80 یەرموکی لەدەستدایە.\nسەهلی وتی لەنێو هەڵگیرسانی توندوتیژیدا، پرۆسەی گواستنەوەی چەکدارانی ئۆپۆزسیۆن بەردەوامە لە باشوری دیمەشق.\nوتیشی یەکشەممە چوارەمین گروپ بە کاروانێکی 33 پاسی رۆیشتن و چاوەڕواندەکرێت پرۆسەی گواستنەوەكان سێشەممە تەواوببێت.


ڕێکخراوی لێبوردنی نێودەوڵەتی نیگەرانی بەرامبەر ڕفاندنی مامۆستاکانی وڵاتی مۆڵدۆڤا دەربڕی – بزاڤی خزمەت\nڕێکخراوی لێبوردنی نێودەوڵەتی نیگەرانی بەرامبەر ڕفاندنی مامۆستاکانی وڵاتی مۆڵدۆڤا دەربڕی\nڕێکخراوی لێبوردنی نێودەوڵەتی نیگەرانی خۆی بەرامبەر ڕفاندنی ٧ مامۆستای بزاڤی خزمەت دەربڕی، کە لە چەند ڕۆژی ڕابردوودا لەلایەن دەزگای هەواڵگری تورکیا و کاربەدەستانی مۆڵدۆڤاوە دەستگیر کران.\nماری ستروزەرس بەرپرسی ڕۆژهەڵاتی ئەوروپا و ناوەڕاستی ئاسیا سەبارەت بە ڕفاندنی مامۆستاکانی بزاڤی خزمەت وتی” زۆر نیگەرانین لەو ئەگەرانەی ڕووبەڕووی هاوڵاتیە تورکەکان دەبێتەوە”.\nستروزەرس لە درێژەی قسەکانیشیدا وتی” کاربەدەستانی مۆڵدۆڤا لە ڕێگەی ڕادەستکردنەوەی ئەو هاوڵاتیانەوە هەر بەوەوە نەوەستا کە مافەکانی پێشێلکردن، هەروەها بووە هۆکاری ئەوەی لە دادگایەکی نادادپەروەرانەدا دادگایی بکرێن کە مافەکانی مرۆڤی تێدا پێشێل دەکرێت”.\nدەزگای هەواڵگری مۆڵدۆڤاش بە پاساوی ئەوەی ئەو هاوڵاتیانە تورکانە مەترسیان بۆ سەر ئاسایشی نەتەوەیی وڵاتەکەیان دروست کردووە، بڕیاری ڕادەستکردنەوەی مامۆستاکانیان ڕاگەیاند.\nهەرچەندە لە ڕوونکردنەوەکەی دەزگای هەواڵگری مۆڵدۆڤادا ئاماژە بە نەتەوەی هاوڵاتیە ڕفێندراوەکان نەکراوە، بەڵام ڕێکخراوی لێبوردنی نێودەوڵەتی لە ڕوونکردنەوەکەیدا ئاماژە بەوە دەکات کە ٧ هاوڵاتیەکە مامۆستای خوێندنگەی ئۆریزۆنت لە وڵاتی مۆڵدۆڤا.\nیەکێک لە کەسوکاری ئەو هاوڵاتیانەی دەستگیرکراوە، لە لێدوانێکیدا بۆ ڕۆژنامەی ئەو وڵاتە، ئاماژەی بەوە کرد کە ڕفاندنی مامۆستاکان لەسەر داوای ئەنقەرە بووە.\nکاربەدەستانی تورکیاش سەبارەت بە ڕووداوەکە هەتا ئێستا هیچ لێدوانێکیان نەداوە.\nنیک فورمۆس پارێزەری یەکێک لە مامۆستاکان ئاماژە بەوە دەکات کە هەتا ئێستا نازانێت بریگرتەکەی لە کوێیە.\nسروزەرس” بڕیاری دەستگیرکردنی هاوڵاتیە تورکەکان لەلایەن کاربەدەستانی مۆڵدۆڤاوە، هاوتەریبە لەگەڵ ڕەفتارە خۆسەپێنەکانی ئێردۆغان کە بەرامبەر هاوڵاتیانی وڵاتەکەی لە دەرەوەی وڵات دەستی پێکردووە”.\nیاریدەدەری سەرۆکی پەڕلەمانی مۆڵدۆڤاش نیگەرانی خۆی بەرامبەر ڕفاندنی مامۆستاکان دەربڕی و ئەوەی ڕاگەیاند کە داوای ڕوونکردنەوە لە دەزگای هەواڵگری وڵاتەکەیان دەکەن.\n“پەیوەندی بە نۆژەنکردنەوەی تەلاری سەرۆکایەتی کۆمار هەیە؟”\nهەندێک لە مێدیاکانی ئەو وڵاتە ئاماژەیان بەوەدا کە ڕووداوی ڕفاندنی مامۆستاکان پەیوەندی هەیە بە بڕیاری نۆژەنکردنەوەی کۆشکی سەرۆکایەتی کۆماری مۆڵدۆڤاوە هەیە کە لەلایەن ڕەجەب تەییب ئێردۆغان سەرۆک کۆماری تورکیاوە لە ئەستۆ گیراوە.\nئیگۆر دۆدۆن ئەم دەنگۆیانەی ناو مێدیای وڵاتەکەی ڕەتکردەوە و داوای لە مێدیاکانی وڵاتەکەی کرد کە خۆیان لە هەواڵی چەواشەکارانە بە دوور بگرن.\nجێی وەبیرهێناوەیە لە ساڵی ٢٠٠٩ کۆشکی سەرۆکایەتی کۆمار لە شاری کیشنێڤی پایتەختی مۆڵدۆڤا لەلایەن خۆپیشاندەرانەوە سووتێندرا و لەو کاتەوە هەتا ئێستا نۆژەن نەکراوەتەوە.\nلە ماوەی ڕابردوودا ئاژانسی ئەنەدۆڵو ڕایگەیاند کەوا ئێردۆغان بڕیاری نۆژەنکردنەوەی کۆشکی سەرۆکایەتی کۆماری وڵاتی مۆڵدۆڤای بە بڕی ١٠ ملیۆن دۆلار دەرکردووە.\nسەدان کەس لە ئەمریکا و کەنەدا دژی ڕفاندنی مامۆستاکانی مۆڵدۆڤا ناڕەزاییان دەربڕی\nسەرۆک کۆماری مۆڵدۆڤا سەبارەت بە مامۆستا ڕفێندراوەکان داوای زانیاری بەپەلە دەکا


وەزیری هەرێم بۆ کاروباری بەغدا گفتوگۆکانی هەرێم و بەغدا زۆر بەقورس ناودەبات و ڕاشیگەیاند، ئەمڕۆ دوا پێشنیازیان لە بەغداوە بۆ هاتووە لەسەر ڕێککەوتن و هەرێمیش هەر ئەمڕۆ وەڵامی بەغدایان داوەتەوە و پێدەچێت دوای جەژن شاندەکەی هەرێم بچێتەوە بەغدا.\nخالید شوانی، وەزیری هەرێم بۆ کاروباری بەغدا لەمیانەی بەشداریکردنی لە دانیشتنی پەرلەمانی کوردستان ڕایگەیاند: "دانوستانەکانی هەرێم و بەغدا زۆر قورس و ئاڵۆزە، بەڵام هێشیا بی ئومێد نین لەوەی بگەین بەڕێککەوتن."\nوتیشی: "هۆکاری قورسی دانوستانەکان ئەوەیە کە بەغدا دەزانێت هەرێم بە چ دۆخێکدا تێدەپەڕێت و دەشزانن کە کارتە سیاسییەکانی ئێمە هێندە زۆرنین لە بەکاریبهێنن و ئەوان زۆرجار ئەو پرسە تێکەڵ بە پرسە سیاسییەکان دەکەن."\nوەزیری هەرێم بۆ کاروباری بەغدا کە ئەندامی شاندی باڵای هەرێمیشە ئاماژەی بەوەشکرد: "ئەمڕۆ سێشەممە دوا پێشنیاز لە حکومەتی عێراقەوە گەیشتە ئێمە و ئێمەش هەر ئەمڕۆ وەڵامی خۆمان بۆ ناردنەوە، واتە تاڕادەیەک دانوستانەکان چوونەتە پێشەوە و ئەگەر بەمشێوەیە بێت، لەدوای جەژن دەچینەوە بەغدا بۆ زیاتر گفتوگۆکردن و گەیشتنە ڕێککەوتن."\nخالید شوانی باسی لەوەشکرد: "گرنگە ئێمە لەگەڵ بەغدا ڕێکبکەوین و ئەوەشمان دەوێت، چونکە دۆخی دارایی هەرێم خراپە و داهاتی نەوت کەمە، بەڵام پێویستە ڕێککەوتنەکە مافی هەرێمی تێدا پارێزراو بێت و پێچەوانەی دەستور نەبێت."\nدەربارەی گرێبەستە نەوتییەکانی هەرێم و گرفت بۆ ڕێککەوتن ڕونییکردەوە: "تاوەکە ئێستا بەغدا بەفەرمی دانی نەناوە بە گرێبەستە نەوتییەکانی هەرێم، بەڵام بەگوێرەی دانوستانەکان کێشەی لەگەڵ ئەو گرێبەستانەدا نییە و ئەوە نابێتە ڕێگر لەبەردەم ڕێککەوتن."